Proiektuaren deskribapena - RENOVABLES\nEnergia berriztagarriak bultzatzea goI mailako offshore prestakuntzaren bidez,\nBlue Economy-ren balio katearen barnean, sinergiak ezarriz Euroeskualdearen barruan.\nKlima Aldaketari buruzko Gobernuarteko Taldeak (IPCC) adierazi du klima aldaketa fenomeno eztabaidaezin bat dela, atzera bueltarik gabeko ondorioak dituena. RENOVABLES proiektuaren helburua da lankidetza estrategikoa sustatzea Euroeskualdeko agente sozioekonomikoen artean, ekonomia urdina bultzatzeko Bizkaiko Golkoaren inguruan; kontuan izanik offshore energia berriztagarrien inplementazioa, zeinaren etorkizun handiko garapena, “blue economy” izenekoa, ardatz estrategiko bat den, aintzat harturik gainera haren balio kate handia, Euskadiren kasuan. Sinergiak bultzatu nahi dira, goi mailako mugaz gaindiko prestakuntza sare baten bidez, potentzial energetiko handikoa. Haren helburua izango da erreferentziazko gune traktore bihurtzea, Euroeskualdearen itsas alorrean, klimatikoki neutroa izango den Europa baten testuinguruan.\nEkonomia Lankidetza eta Garapenerako Erakundeak nabarmendu bezala, hazkunde urdinak soilik egingo du aurrera bikaintasuneko ikerketaren eta prestakuntza aurreratuaren bidez, artikulatu egin beharko direnak zientzialarien eta eragile sozioekonomikoen arteko komunikazio eraginkor baten bidez. Gaur egungo mugak dira:\nezagutza zientifikoaren hutsuneak, eta\noffshore sektoreko pertsonal kualifikatu premia larria.\nEuropako Batzordearen eskariz 2014-2020 urteetarako eskualde bakoitzak definitu duen RIS3 estrategiaren arabera, energia arloak esplizituki barne hartzen ditu energia eolikoa (offshore) eta olatuen energia.\nHori horrela, RENOVABLES proiektuak egitasmo aitzindari bat izan nahi du, hiru unibertsitate publikok bultzatua (UPV/EHU, Bordeleko Unibertsitatea eta Nafarroako Unibertsitate Publikoa), sektore arteko lankidetza katalizatzeko, metodo, produktu eta zerbitzu berriztagarriak sortze aldera itsas baliabide berriztagarrietatik abiatuta.\nHalaber, proiektu hau kokatzen da ere Akitania Berria eskualdearen trantsizio energetiko eta ekologikoaren ibilbide orrian (Neo Terra), eta gizarte zibilari eta lurraldeei lagundu nahi die trantsizio energetikoaren erronkak berenganatzen, energia berriztagarrien % 45aren helburura heltzeko 2030ean. Transferentzia modalitateak optimizatzeko, eragile sozioekonomikoen eta unibertsitate bazkideen transferentzia zerbitzuen esku hartzea ere bilatuko da (OTRI -Ikerketa Emaitzak Transferitzeko Bulegoa- Euskadin eta Nafarroan, eta SATT -Société d’Accélération de Transfert de Technologie- Akitanian).


Arean: "Ez gara arraroak sentitzen" — Gaztezulo\nArean: "Ez gara arraroak sentitzen"\nArean: "Ez gara arraroak sentitzen" https://www.gaztezulo.eus/albisteak/arean-quotez-gara-arraroak-sentitzenquot https://www.gaztezulo.eus/albisteak/arean-quotez-gara-arraroak-sentitzenquot/@@download/image/52p14-1.jpg\nGaztelupeko Hotsak diskoetxeak Arean talde bizkaitarraren lehen diskoa kaleratu berri du. Arean oso talde berezia da: kanta luzeak egiten dituzte, lasaiak, baina era berean, gogorrak. Borja Estankona gitarrajotzaile eta kantaria izan dugu solaskide.\nDiskoa grabatu aurretik, ezagutzen al zenuten Gaztelupeko Hotsak diskoetxeko jendea?\nDiskoa guk geuk grabatu genuen, eta diseinua ere guk egin genuen. Aipatu nahi nuke Maite Telleriaren lana, cd-an ageri diren marrazkiak berak egin baititu. Gaztelupeko Hotsak diskoetxera joatearena intuizio kontua izan zen. Diskoetxe horrenlana ezagutzen genuen, eta harreman zuzenaren bidez, bagenekien jende jatorra eta irekia dela. Guri baiezkoa eman ziguten, eta asko poztu ginen.\nOso kanta luzeak egiten dituzue. Inork esan al dizue talde progresibo samarra zaretela?\nBai, esan digute inoiz.\nUne goxoak eta pasarte gogorrak nahastea al da Arean taldea definitzen duen ezaugarria?\nNik taldea ikusteko modu bat dut, eta zuk esan duzun horrekin nahiko ados nago; baina, agian, Koldok eta Iñakik beste zerbait erantzun dezakete. Abesti berriak egiten ari gara, eta aldatzen ari gara, egia esan. Definizioen arriskua horixe da hain zuzen ere: hurrengo diskoa hutsetik deskubritzeko, aukera murriztu egiten duzula.\nEuskal Herrian, bakarretakoak zarete musika estilo hau egiten\n"arraroak" sentitzen al zarete?\nEz, ez gara "arraroak" sentitzen. Esango nuke, hau aurrera eramaten gabiltzanok, buru-argitasuna irabazi dugula gure lanaren gizarteratze garai honekin. Hitz batean esanda, kontua osasuntsuago bizi dugu. Musikalki ere, nire ustez, hobeak gara orain. Eta komentatu duzun hori, bakarrak garela Euskal Herrian... talde asko daude bakarrak direnak Euskal Herrian, bai iraganean, baita gaur egun ere.\nEuskal Herriko eta atzerriko zein talde gustatzen zaizkizue?\nNire gustuko taldeez hitz egingo dizut. Euskal Herrian: Dut, Bap!, Inoren Ero Ni, Mikel Laboa, Petti, Lertxundi, Delirium Tremens... eta ahaztu zaizkidan beste batzuk. Atzerrian, ondorengoak aipatuko nituzke: Neil Young, Jesus Lizard, PJ Harvey, Björk, Led Zeppelin, The Doors...\nKontzertu batean bezala, talde osoak une berean eta batera egin duzue grabaketa, zergatik?\nMomentuan sortzen diren esperientziak elkarrekin bizitzea gustatzen zaigu. Alde horretatik, disko honetan badaude hobetu beharreko gauzak, eta ea hobetzen ditugun. Filosofia honekin jarraituko dugu.\nAbestiak metaforez josita daude. Literatura izan al duzue inspirazio iturri?\nNik beti eduki dut eskura poesia. Nire anaia, Igor Estankona, idazlea da. Arratian bageneukan "Zantzoa" izeneko literatur talde bat, eta esperientzia hori ere hor dago. Dena den, literatura ez da inspirazio iturri nagusia. Arean taldearen kasuan, musikak agertarazten ditu hitzak.


Sail berriak Gasteizko zinema jaialdian – Cine Político\nNadie Olvida Nada: documental sobre Madres y Familiares de Detenidos y Desaparecidos de Jujuy (Argentina)\n10 mayo, 2005Escrito por cinesocial\nEuropako Zinema Berriaren Jaialdiaren lehen edizioa azken astean sartu da. Larunbata artean giza eskubideei eta zine esperimentalari buruzko proiekzioak eta hitzaldiak emango dituzte. Biak sail berriak dira. Programazioa.\nGaur Eduardo Montero eta Mariano Agudoren «Presos del silencio» guda zibilaren osteko lekukotasun errealetan oinarritutako dokumentala proiektatuko dute, eta, ondoren, Fernando Mendiola «Memoriaren Bideak» elkarteko kideak hitzaldia emango du. Bihar, Ana Torresen «Si nos dejan» filmaren txanda izango da. Bartzelonan bizi diren etorkinen bizitza kontatzen du tragikomedia kutsuarekin. Filomena Abrantes Afroamerikar Elkarteko presidenteak hitzaldia emango du bihar. Azkenik, ostegunean, «Mooladék» izeneko Ousmane Sembere zuzendari senegaldarraren filmak (Cannes 2004n saritua) ablazioa egiten dieten neska eta emakume askoren egoeraren berri emango du. Giza eskubideen saila ixteko, Maria de Maeztu Forum Feministako kide den Begoña Muruagak hitzaldia emango du.\nZine esperimentalaren atala hiru multzotan banatu dute. Artiumen gaur 17 etatik aurrera izango den bideo-sorkuntzari buruzko mahai inguruak hasiko du sail berria. Ondoren, zenbait film ikusi ahal izango da. Bihar, beste hainbat film proiektatuko dituzte Montehermoson.\nOstegunean Montehermosoko film emanaldiaz gain, Machinina lantegi bat antolatu dute, eta, bertan, Hug Gancock ordenagailu programa horretan aditua eta Strange Companyko sortzailea izango da. Ostiralean, zinema digitalari buruzko jardunaldia izango da goizez. Arratsaldez, film laburren aurrekontu txikiez arituko den mahaingurua izango da. Larunbatean «Demo-escena» laburmetraiei buruzko lantegiak agurtuko du aurtengo Neff Jaialdia.


Maiatzaren 19 eta 20an mugimendu handia izan zen Azaroak 25 Plazan, Bilbon. “Argilatetxeek parte hartzeko interesa adieratzen digute”, esan du CNT Sindikatuak, “ohiko denez jende asko bertaratzen baita”.\nBetiko moduan, hitzaldiak bideoan grabatu ziren, eta Irola Irratiari esker, irratian eta podcastetan entzuteko aukera eskani dute. “Eskertzekoa da Irola irrati librearen parte hartzea”, azpimarratu dute antolatzaileek.\nHementxe hitzaldiak ikus eta entzun daitezke:


Ortuak egiteko lursailak zozketatu dira - Eskoriatza - Goiena.eus\nZ.V.M. 2004-05-05 18:14\nEskoriatzako Udalak Almen gunearen gainaldean hiru lursail egokitu ditu. Ortuak egiteko partzelak eta txabola bat egin dituzte bertan. Astelehenean egin zen lurren zozketa.\nErretiratuen aisialdia betetzeko helburua du proiektu honek. Aspaldi proposatu zuen herriko Ezker Batua taldeak egitasmoa, eta azkenean, astelehenean, hilak 3, egin zuten udaletxean lurrak esleitzeko zozketa.\nTorrebasoko hiru lursailetan 19 partzela daude, eta bakoitzak 60 metro koadro ditu. Gainera, erretiratuek beraien tresnak uzteko toki baten premiaz jabetuta, Udalak txabola bat eraiki du lursail horietan. Txabolan, nork bere armairua izango du.\nUreztapena ez da oztopo izango herriko erretiratuentzat, ura partzela guztietara iristen da eta.\nZozketan parte hartu nahi zutenek martxoaren 31n izan zuten izena emateko azken eguna. Hamabi lagun animatu ziren eta beraz, guztiek eskuratu dute lursail bat. Oraindik partzelak libre daudenez, izena emateko epea luzatu egin dute, sail guztiak bete arte. Lurrak bost urterako utziko dizkie Udalak, eta herriko erretiratuek ez dute trukean ezer ordaindu beharko.


Inauterietako argazki lehiaketa egingo du Aiaraldea Hedabideak - Aiaraldea - Aiaraldea.eus\nInauterietako argazki lehiaketa egingo du Aiaraldea Hedabideak\nErredakzioa 2021-02-11 06:00\nIazko lehiaketara aurkeztutako irudietako bat. / Aiaraldea.eus\nOtsailaren 16ra arte egongo da irudiak aurkezteko aukera. Iluntze tabernan 4 lagunentzat afaria izango da saria. Irabazleak boto bidez erabakiko dituzte irakurleek. Hemen igo daitezke argazkiak.\nAiaraldea Hedabideak laugarren urtez jarraian egingo du inauterietako argazki lehiaketa. Pandemiak jai guztiak bertan behera utzi baditu ere, herritarren mozorrotutako argazkiak biltzeko erronka luzatu du komunikabideak. Irudiak bidaltzeko epea otsailaren 16 arte egongo da zabalik. Hala, otsailaren 16tik 21era bitartean zabalduko da boto fasea. Hots, irakurleek erabakiko dute boto bidez zein den euren irudi gustokoena. Atsegite gehien biltzen dituen lanak jasoko du Laudioko Iluntze tabernan afaltzeko 50 euroko bonoa.\nAtsegite gehien biltzen dituen lanak jasoko du Laudioko Iluntze tabernan afaltzeko 50 euroko bonoa\nParte hartzeko 3 bide\nParte hartzeko ondorengo datuak bidali beharko dira erredakzioa@aiaraldea.eus postara edota 688848152 telefonora: argazkia, egilearen izen-abizenak, herria eta telefonoa. Whatsapp edo Telegram aplikazioetatik ere igorri ahalko dira lanak edo, bestela, hemendik igo daitezke zuzenean. Argazkiak Aiaraldean ateratakoak izan beharko dira eta ez da onartuko estereotipo eta mezu sexista edo arrazistarik zabaltzen duen irudirik. Aurkeztutako irudi onenekin argazki erreportajea argitaratuko da otsailaren 24ko hamabostekarian.\nAurten Aiaraldea Hedabideak antolatutako bigarren argazki lehiaketa da hau. Urtarrilean "Elurra Aiaraldean 2021" txapelketa burutu zen, eta Oskar Sanchez Aldama izan zen garailea.


Aprobetxa ezazu inguru digitala gehiago saltzeko | Escuela Vasca Retail\nAprobetxa ezazu inguru digitala gehiago saltzeko\nMaiatza 26 @ 14:30 - 15:30\n« Food 4 Future 2022\nSortu edukia bideo formatuan sare sozialetarako Canvarekin »\nNegozio baten sistema digitala honako hauek osatzen dute: webgunea (baldin badu), sare sozialak, zuzeneko komunikazio-kanalak (e-maila, WhatsApp…) eta analisi-tresnak. Ezagutzen dituzu tresna horiek ematen dizkizuten aukera guztiak eta nola integra ditzakezu zure saltokiaren salmenta-prozesuan?\nHau webinar bat da zu gelditzeko eta pentsatzeko. Bertan, eskura dugun baliabide digital bakoitza banan-banan errepasatuko dugu, gure negozioan zer erabilgarritasun duen ondo ulertzeko. Webguneek, sare sozialek, mezularitza-tresnek eta erabilera-adibideek eskain diezazkiguketen funtzionalitateak ezagutuko ditugu.\nTailer honek erabakiak hartzen eta zure estrategia komertziala Interneten hobeto antolatzen lagundu nahi dizu. Ez da beharrezkoa zure merkataritza espazio digital guztietan egotea, baina funtsezkoa da dauden lekuak ondo lerrokatuta egotea.\nZein baliabide digital dira interesgarriak saltokientzat?\nZertan lagun diezadake webgune bat izateak? Zein web aukera daude eta zein izan daiteke interesgarriena niretzat?\nZein sare sozial daude eta zein izan daiteke interesgarriena nire negozioarentzat? Sare sozial interesgarrien funtzionaltasun nabarmenak saltokientzat.\nZertan lagun diezadake online publizitateak?\nPosta elektronikoa eta berehalako mezularitza (WhatsApp, SMS…) Nola erabili nahi ditut?\nDatuak, datuak, datuak… Zer datu neurtu nahi ditut kanal bakoitzean, ondo ari naizen jakiteko?\nAmaia García Dosouto (LinkedIn)\nMarketing Strategist, formakuntza diseinatzailea y formatzailea No Te Pierdas En Las Redes-en\nDatu pertsonalen tratamenduari buruzko 3/2018 Legearen arabera, jakinarazten dizugu zure datuak tratatuko ditugula eskatutako zerbitzua kudeatu ta izapidetzeko, 4/14 Legeak merkataritza-ganberei esleitutako eskumenak eta funtzioak garatu eta betetzeko, eta merkataritza-komunikazioen eta informazio interesgarriaren bidalketa kudeatzeko. Euskal merkataritza-ganberek 10 urtez mantenduko dituzte datu horiek, kontratua amaitzen denetik edo dagokion produktua edo zerbitzua kontratatu zenetik zenbatzen hasita. Eskatutako zerbitzuekin zerikusia duten erakunde laguntzaileei laga ahal izango zaizkie. Datuak eskuratzeko, zuzentzeko, tratamendua mugatzeko, ezabatzeko, eramateko eta aurka egiteko eskubideak baliatzeko, honako helbide elektroniko honetara jo dezakegu: lopd@camaradealava.com, lopd@camarabilbao.com, info@camaragipuzkoa.com. Informazio gehiago nahi izanez gero, EAEko Merkataritza Ganberen Pribatutasun Politika kontsulta daiteke. Nolanahi ere, dagokion erreklamazioa aurkeztu ahal izango du Datuak Babesteko Espainiako Bulegoan.\n+ Google Calendar-era gehitu+ iCalendar-era gehitu


2021eko KIROL ARGAZKIEN LEHIAKETA – EHATE\nby EHATE / FED. AGRUP. FOTOGRAFICAS PV · Published 29 iraila, 2021 · Updated 29 iraila, 2021\nBergarako ARIZONDO ARGAZKIZALE ELKARTEAk Udaleko Kirol Zerbitzuak antolatutako kirol argazkien lehiaketan parte hartzera gonbidatzen gaitu. Federazioak argazkiak bidaltzera animatzen zaituzte!!!\nXXXI Argazki Lehiak_Oinarriak21\nNext story GERNIKA-LUMOKO VI. “PHOTOKA”ARGAZKI LEHIAKETA\nPrevious story Derioko XIII Argazki Lehiaketa – 2021


Urraul - Wikipedia, entziklopedia askea.\nNafarroa Garaiko udalerri zaharra eta ibarra\nUrraul[a] (batzuetan Irunberrialdea[b] bezala aipatua)[oh 1] Euskal Herriko udalerri zaharra eta ibar bat da, Nafarroa Garaia lurraldean kokatuta. Zangozako merindadean eta Pirinioaurrea eta Zangozerria eskualdeetan dago, Iruñea hiriburutik 36,3 kilometrora. Altuera 395 eta 1442 metro artekoa da, eta 388,43 km²-ko azalera hartzen du. 2021 urtean 2533 biztanle zituen.\nIrunberri; atzealdean Arripodas eta Artieda\n42°44′03″N 1°15′41″W / 42.73429701°N 1.26135643°W / 42.73429701; -1.2613564342°44′03″N 1°15′41″W / 42.73429701°N 1.26135643°W / 42.73429701; -1.26135643\n36,3 km (Iruñetik)\n2.533 (2021: 35)\n% 7,62 (2018: %3,88)\nBertako biztanleak urrauldarrak dira. Ibarburua Puiu herria da.\nLau erakunde sub-autonomok osatzen zuten: Urraulgoiti, Urraulbeiti, Urraul Ekialdekoa eta Ledeako Korredua. 1845ean banatu ziren egungo udalerriak osatzeko. Irunberri 1274an independizatu zen.\n9.1 Ondasun nabarmenak\n9.2 Eremu naturalak\n10 Urrauldar ospetsuak\nUrraul toponimoa modu bakarran agertu da historian zehar:\nUrraulgo armarriak honako blasoi hau du:\n« Hondo urdin batez eta aurrean urrezko izar batez osatuta dago. »\nUrraulek ez du banderarik, gaur egungo administrazio-erakunde ofiziala ez delako, baina bandera osatzen duten udalerrietako bandera guztiek armarria jartzen dute hondo gorri baten gainean.\nErdialdeko Pirinioaurrean kokatua, Motxorro mendiaren (1 443 m) hegoaldeko magalean dugu. Areta, Irati eta Zaraitzu ibaiek ibarra sortu zuen.\nUrraul Zangozako merindadeko udalerria da eta Nafarroako hiriburutik 36 kilometrora dago. Ibarburua Puiu izan zen, gaur egun herri hustu da. Erliebe handiko ibarra da, Ugarron, Arbaiun edo Irunberri bezalako arroilek nabarmenduta, lurraldeko gainerako lekuetatik isolatzen baitute. Ibarraren hegoaldea nekazaritzakoa da, baina zenbat eta iparralderago, orduan eta lur gutxiago dago erabilgarri. Azkenik, gainerako udalerriekin muga egiten duten eremuak menditsuak dira.\nUrraulen dagoen Artieda kontzejuan, itsasoaren mailatik 456 metrora, Nafarroako Gobernuak 1954an jarritako estazio meteorologikoa dago. Gainera, 1974an, beste estazio meteorologiko bat inauguratu zen Eparotz lekuan, itsasoaren mailatik 565 metrora. Azkenik, Esa udalerrian, itsasoaren mailatik 487 metrora, Nafarroako Gobernuak 1991an jarritako estazio meteorologiko beste bat dago. Erreferentzia gisa erabil zaitezte, hurrenez hurren, ibarraren erdialdeko, ipar/mendi eta hegoaldeetarako.\nUrraulgo herrien mapa\nUrraul honako udalerri hauek osatzen dute, bakoitza bere herriarekin:\nLedeako erromatar villa, II. mendekoa\nImirizaldu kontzejuerrian Ugarron, Aikoa eta Aikoa II trikuharriak daude, azken biak izen horretako arroiletik gertu. Aristun, Baigura mendiaren ekialdeko isurialdean, Txamorro trikuharria dago. Guztiek adierazten dute gizakiaren presentzia goiz-goizetik bailara honetan. Garai hartan, Behe Paleolitoko tresna bat jaso zen Judasen Bentan. Eneolitiko-Brontzearoko aire zabaleko aztarnategi bat ere badago, eta Brontze Aroko hamaika tresna leundu solte aurkitu dira.\nIrunberrin erromatarren ezarpena garai hartako mosaiko eta txanponen hainbat aurkikuntzek egiaztatzen dute. I. mendean erromatarrek Iluberri izeneko herrixka sortu zuten gaur egun Irunberri ezartzen den gunetik gertu. I. mendean Plinio Zaharrak argi utzi zuen iluberritarrak Zaragozako komentu juridikoan kokatuta zeudela eta sari-emaileak zirela.\nGainera, Ledean Brontze Aroko hiru aizkora leundu aurkitu zituzten. Saxo izeneko tokitik dator erromatarren garaiko hilobi-inskripzio bat. Erromanizazio handiko eremua da, haren lekukotza arkeologikoen arabera, hala nola Arroileko hiria, erromatarren garaikoa.\n905era arte ez dago albiste berririk. Lope ben Muhammad banukasitaren eta Antso Gartzeitz Iruñekoa errege baskoi berriaren arteko topaketa izan zen Ledeatik gertu. Ez da ahaztu behar Erronkaribarreko armarrian mairu bat ageri dela, zubi baten gainean lepoa moztuta. Zubi hori, tradizioaren arabera, Esako zubia da, Ledearen parean.\n924. urtean, Abd ar-Rahman III.ak "Iruñeko kanpaina"-ko etapa batean hartu zuen biztanleria, hau da, Antso Gartzeitz Iruñekoaren aurka egindako zigor kanpainan. Honek, Ebroren muga arabiarrerako arriskuarekin, Errioxa berriz konkistatu zuen, Ordoño II.a Leongoarekin aliatuta. Horri esker, tropa musulmanak Irunberrin sartu ziren 924ko uztailaren 22an. Biztanleria arpilatu eta gaztelua suntsitu zuten.\nX. mendearen bigarren erdian Andregoto Garindoitz erreginak gobernatu zuen Irunberri, Gartzia II.a Santxitz erregearekin zuen ezkontza bertan behera utzi ondoren. Ordutik aurrera agian, XI. mendetik aurrera, edukitza baten egoitza izan zen. Gartzia V.a Ramiritz erregearekin izandako liskarretan, Bartzelonako Konderriko Erramun Berenger IV.a kondea hamabost egunez kanpatzera iritsi zen 1142an.\nOrdutik mende bat baino gehiagoz bigarren maila batera igaro zen. XIII. mendearen bigarren erdian dokumentazioan Irunberri foruz hornitutako hiribildu gisa berragertu zen, Nafarroako Erresumako hiriguneen artean txertatuta eta bere enpresa politikoetan partaide. Foruak Antso VII. a Azkarrak eta Tibalt I.ak 1274an eta 1307an berretsi zituzten, hurrenez hurren, eta Urraul ibarrekiko independentzia suposatu zuten.\nXVI. mendearen lehen erdian Nafarroa Gaztelako koroan sartu ondoren, ibarrak gaur egun dituen mugekin geratu ziren.\n1835-1845eko udal-erreformetara arte, ibarrak berezko berezitasun administratiboak izateaz gain, lotura administratibo berezia izan zuen: "Urraul" udalerria. Lau banaketarek (Urraulgoiti, Urraulbeiti, Urraul Ekialdekoa eta Ledeako Korredua) beste hainbeste diputatuk osatutako taldea osatzen zuten, urtero bailara bakoitzeko erregidoreek izendatuak. Urraulbeitikoa lehendakaria zen, eta batzarrak Puiuko San Gregorio baselizan egiten ziren, Artieda kontzejuari dagokionez. Jurisdikzio zibil eta kriminala Irunberri hiribilduarena zen, eta hiribilduari ere oso lotuta zeuden.Urte horretan Arieltz herria gehitu zitzaion Urraulgoitik, lehen Urraul Ekialdekoa zena.\n1845etik aurrera, ibarreko lau banaketa tradizionaletatik abiatuta osatutako lau udalerriek bereizita iraun zuten; 5 Irunberri badago, XIII. mendetik udalerri independentea zena. Hurrengo urtean, Ledeako Korredua desegin egin zen, eta bi udalerri berri sortu ziren, Ledea eta Esa. Horiei, hurrenez hurren, Kortes eta Baldetorre herri hustuen terminoak gehitu zitzaizkien, horiek ere desagertutako banaketa administratiboan sartuta.\n2000. urtean sortutako 2000 Zonifikazioa Nafarroa Garaiaren sailkapen ez-ofizial eta eraginkor baten arabera, Urraulen zatirik handiena "Irunberrialdea" izeneko eskualde batekoa izango litzateke, Ledea eta Esa udalerriak kanpoan utzita. Eskualdekatze hori 2019an ordezkatu zuten Nafarroako eskualde berriek, lurraldea Pirinioaurrea (iparraldeko zatia: Urraulgoiti eta Urraulbeiti) eta Zangozerria (hegoaldeko zatia: Irunberri, Erromantzatua, Ledea eta Esa) artean banatzen baitute.\n2021 urteko erroldaren arabera 2533 biztanle zituen Urraulek.\n4873 6141 6115 5970 5940 5853 5939 5925 5810 5718 5474 5240 4530 3336 2873 2766 2591 2630 2533\nUrraulgo udalerrietako biztanleriaren banaketa 2021an\nNafarroako Autobus Konpainiak Urraul Iruñekin batzen du. Autobus lineak honako ibilbidea egiten du:\nBestalde, La Veloz Sangüesina edo "Zangozar Azkarra" izeneko autobus konpainiak Urraul Zangoza, Iruñea eta inguruko herriekin batzen ditu. Linea nagusiak honakoak dira:\nEuskararen egoera oso desberdina da Urraulen. Udalerri gisa bizi izan zen bitartean, ama-hizkuntza eta bertako biztanleen komunikazio-bide nagusia izan zen, nahiz eta denborak aurrera egin ahala gero eta atzerago joan zen iparralderantz. Gaur egun, euskara ia anekdotikoa da Esa edo Ledea bezalako hegoaldeko eremuetan, non Nafarroako Gobernuak Euskararen Foru Legeari jarraiki sartu dituen eremu ez-euskaldunetan, non hizkuntza ofiziala gaztelania baino ez den.\nIrunberrin eta Erromantzatuan, XVIII. mendearen amaieran desagertu zen euskara, nahiz eta euskarazko hitz asko eta asko lagunarteko hiztegian egon. Irunberrin, hain zuzen, gaur egun euskaldun kopuru apala baina hazkorra da herrian, eremu "ez euskaldunean" sailkatuta dagoen arren, 1980tik Arangoiti ikastola abian dauka herriak. Eta ikastetxe hori berriztatzeko Nafarroa Oinez antolatu zuen 2003an, "Harriz herri Irunberri" lelopean. Hala ere, urriaren 19an ospatu behar zuten jaia eurite batek zapuztu egin zuen, ibilbideko azpiegiturak suntsituta. Ezbeharrak ezbehar, jendearen erantzun eskuzabalak ahalbidetu egin zuen ikastola egokitzeko prozesuak aurrera egitea.\nIparralderago dauden ibarretan, XX. mendera arte egon da euskara. Izan ere, beren euskalki propioa dute Pirinioaurreko beste ibar batzuekin batera: pirinioaurrera. Urraulbeitin XVIII. mendean hitz egiteari utzi zitzaion, nahiz eta Urraulgoitin XX. mendearen amaierara arte iraun duen, nahiz eta bi kasuetan oso ahul egon.\nNolanahi ere, euskara batuaren itzalean alfabetatutako hainbat euskaldun baden arren, Urraulgo mintzaira zaharrak hiztun gaberik dakite.\nBiotzariko Santiagoko jaiak, ekainaren laugarren asteburuan\nDomeñuko Jasokundeko Ama Birjiniaren jaiak: abuztuaren bigarren asteburuan\nEsako Santa Mariako jaiak, abuztuaren azken asteburuan\nEsako San Estebango jaiak, abenduaren 26an\nIrunberriko Trinitateko eguna, Mendekosteko hurrengo igandean\nIrunberriko San Isidroko eguna, maiatzaren 15an\nIrunberriko Jasokundeko egunak, abuztuaren 14an eta 15ean\nIrunberriko San Ramongo jaiak, abuztuaren azken asteburuan\nLedeako Abeletxerako erromeria, maiatzaren 1ean\nLedeako Gorpuztiko jaiak, uztailaren hirugarren asteburuan\nMurillo Berroiako San Bizenteko jaiak, irailaren lehengo asteburuan\nUsungo San Saturninoko jaiak, maiatzaren bigarren asteburuan\nArbontzeko San Esteban eliza, XIII. mendeko kristiau eliza, gotiko estiloan.\nBiotzariko Santa Eulalia eliza, XII. mendeko kristiau eliza, erromaniko estiloan.\nBiotzariko zubia, Zaraitzu ibaiaren gaineko Erdi Aroko zubia.\nDomeñuko Garbikundeko Andre Mariaren eliza, XII. mendeko kristiau eliza, gotiko estiloan.\nEsako Leireko monasterioa, XI. mendean eraikitako kristiau monasterio erromanikoa.\nEsako Doneztebe eliza zaharra, XIII. mendeko kristiau eliza.\nEsako Doneztebe eliza berria, XX. mendeko kristiau eliza.\nEsako Santa Maria baseliza, Erdi Aroko kristiau baseliza.\nEsako Erronkariarren zubia, Aragoi ibaiaren gaineko zubia, Erdi Aroan eraikita.\nIrunberriko Jasokundeko Andre Mariaren eliza, XIV. mendeko kristiau eliza.\nIrunberriko Lisabeko monasterioa, X. mendean eraikitako emakumezko kristiau monasterio zaharra.\nIrunberriko Trinitateko baseliza, Erdi Aroko kristiau baseliza.\nIrunberriko Antillon etxea, XVIII. mendean eraikitako jauregi barrokoa.\nIrunberriko Ahuntzen zubia, Zaraitzu ibaiaren gaineko zubia, Erdi Aroan eraikita.\nIrunberriko Deabururen zubia, Irati ibaiaren gaineko zubia, Erdi Aroan eraikita.\nIrunberriko Laidako zubia, Irati ibaiaren gaineko zubia, Erdi Aroan eraikita.\nIrunberriko Sielvako zubia, Zaraitzu ibaiaren gaineko zubia, Erdi Aroan eraikita.\nLedeako Jasokundeko Andre Mariaren eliza, XVIII. mendeko kristiau eliza.\nMurillo Berroiako San Bizente eliza, XIII. mendeko kristiau eliza, gotiko estiloan.\nNapariko Garbikundeko Andre Mariaren eliza, Erdi Aroko kristiau eliza.\nUsungo San Saturnino eliza, Erdi Aroko kristiau eliza.\nUsungo San Pedro baseliza, IX. mendeko kristiau baseliza eta monasterio zaharra.\nJose Areso (1797-1878), apaiz, misiolari eta idazle.\n↑ /ura.úl/ ahoskatua (laguntza)\n↑ /iɾunβ̞érialð̞è.a/ ahoskatua (laguntza)\nAzentua: zorrotza hirugarren eta kamutsa bortzgarren silaban\n↑ Nafarroako eskualde ez-ofizial bat izendatzeko erabiltzen da (Comarca de Lumbier/Irunberrialdea), Urraulgoiti, Urraulbeiti, Erromantzatua eta Irunberri udalerriek osatua. Eskualdekatze hori jada ez da erabiltzen. Informazio gehiago nahi izanez gero, ikusi Nafarroa Garaiko eskualdeak.\n↑ «Urraul - Lekuak - EODA» www.euskaltzaindia.eus (Noiz kontsultatua: 2021-08-30).\n↑ Nafarroako Entziklopedia Handia | IRUNBERRI. (Noiz kontsultatua: 2022-01-01).\n↑ «Urraul» www.ine.es (Espainiako Estatistika Institutua) (Noiz kontsultatua: 2021-08-31).\nAzken aldaketa 28 maiatza 2022(e)an, 17:11(e)tan\nOrriaren azken aldaketa: 28 maiatza 2022, 17:11.


Kelly Slater marka guztiak hausten - GARA\nKelly Slater marka guztiak hausten\nAurtengo WCT zirkuitua irabazita, hamargarren munduko titulua eskuratu du Slaterrek. Orain arteko marka guztiak hautsiak ditu.\nKelly Slater Floridan jaio zen 1972an. Cocoa beach izan zen bere lehen urratsen lekuko, baita bere ibilbide osoarena ere. Egun oraindik han bizi da, nahiz eta urte sasoiaren arabera, bere Hawaiiko etxean ere denbora asko egiten duen. Olatu txikiak izan ohi diren leku batetik dator, beraz, Kelly.\nAsko dira Kellyk hautsitako markak. Lehenengoz munduko WCT zirkuitua irabazi zuenean, 1992an, 20 urte besterik ez zituen. Munduko txapela jantzi duen surflari gazteena izan zen. Munduko txapela eskuratu duen surflari zaharrena ere bera izan da. Ospe handiena duen zirkuituko Pipeline Master txapelketa gehien irabazi duen lehiakidea ere bera izan da. Baita abenduan Hawaiin egiten den olatu handietako Eddie Aikau txapelketa irabazi duen munduko txapeldun bakarra ere. WCT zirkuitua osatzen duten leku finko guztietan lortu du noizbait lehen postua. Zirkuituko txapelketa gehien ere berak irabazi ditu. Munduko txapela jarraian irabazten urte gehien egin dituen surflariaren marka hautsi zuen (1994, 1995, 1996, 1997 eta 1998). Bere curriculuma begiratzen badugu, amaigabea dirudi.\nKelly surflari berritzaileen belaunaldian kokatu behar da. AEBetan sortu zen new school-eko kideetako bat da. Shane Dorian, Rob Machado, Taylor Knox eta beste zenbait surflarirekin batera, skateko ariketak olatu gainean egiteari ekin zioten, surf egiteko modu erradikalago bati bide emanaz. Ordutik belaunaldi berriak behin eta berriz atxiki dira lehiaketa mundura, baina Kellyk bere surfa garai berrietara egokitzeko ahalmen itzela erakutsi du. Hori izan da, ziur aski, bere arrakastaren osagai garrantzitsuenetako bat.\nKelly vs Curren\n1990ean surfaren historian aipatu gabe utzi ezin den txandetako bat egin zuen Kellyk. 18 urterekin Lacanauko hondartzan egin zen Munduko Txapelketan finalerdietara iritsi zen eta bere eredu zen Tom Currenen aurka borrokatu behar izan zuen.\nAzken 30 urteetan, lehiaketari dagokionez, bi surflari aipatu behar badira, dudarik gabe, Tom Curren eta Kelly Slater dira. Tom Curren teknikoki gainontzeko lehiakideen gainetik zegoen 80ko hamarkadan. 1985, 1986 eta 1990. urteetan WCTko zirkuituko txapela eskuratu zuen. Izaeraz isila eta serioa, surflari profesionalek lehiaketa ikuspegi hertsi bati uko egiten zioten garaian hezi arren, lehiarako dohain eta seriotasun ezohikoak erakutsi zituen surflaria. Gure kostaldean askotan ikusten genuen surf egiten Curren, garai batean Biarritzen bizi baitzen.\nJeinuek gauzak ikusteko duten berezko moduak haien arteko antzekotasunak sortzen ditu sarri. Horregatik, ez da zaila Curren eta Slaterren artean antzekotasun ugari aurkitzea, biak ere, jeinuak direlako. Biak dira musikariak, izaera lehiakorrekoak, perfekzionistak eta abar.\nTom Currenen aurkako txanda historiko hartan, Kellyk surf egiteko zuen moduarekin etorkizuneko surfa irudikatu zuen, aereoak eta ariketa erradikalak eginaz. Txanda hark, nolabait, iragana eta etorkizuna irudikatu zituela esan daiteke. Tom Currenek ordura arte indarrean zen surf egiteko modua irudikatzen zuen eta Kellyk, berriz, etorkizunekoa. Agian, Kellyk merezi zuen txanda hura irabaztea, baina epaileek Curreni eman zioten finalerako sarrera eta berak irabazi zuen txapelketa. Gaur egungo ikuspegitik, txanda hura Kellyk irabazi behar ote zuen eztabaidatzen dute adituek. Edonola ere, epaileak surf egiteko modu berri hura behar bezala puntuatzeko prestatu gabe zeuden oraindik eta ikusleek ere denbora behar zuten zetozen aldaketetara egokitzeko.\nBi urteren buruan, munduko txapela eskuratu zuen Kellyk. Olatu txikietako surf erradikalak baino pisu handiagoa zuen olatu handietako surfak eta zirkuituko azken froga berebiziko erronka izan ohi zen surflari berrientzat. Pipelinen erabakiko zen munduko txapela nork eskuratuko zuen. Finalean, Barton Lynch australiarra (1998an munduko txapelduna), Liam McNamara eta Sunny Garcia hawaiiarrak eta Kelly Slater ziren buruz buru. Sunny Garciak eta Kelly Slaterrek munduko txapela zuten jokoan final hartan, emaitza onena lortzen zuena izango zen 1990eko WCT txapelduna. Sunny ezker olatu batean erori eta sekulako kolpea hartu zuen; ohatilan eraman behar izan zuten ospitalera, lepokoa jarrita. Munduko txapela irabazteko izan zuen aukera bakarretakoa galdu zuen eta hamar urte itxaron behar izan zituen, 2000. urtean WCTko txapela eskuratzeko. Kellyk irabazi zuen txapelketa hura, baita zirkuitua ere.\nBere ibilbideko beste momentu garrantzitsu bat Andy Ironsekiko lehiakortasunak marraztu zuen. Bost urtez jarraian munduko txapela irabazi ostean, 1999an ere zirkuituan izan zen Kelly, baina bazirudien gogo handirik gabe jarraitzen zuela lehian. Gainontzeko lehiakideentzat mamu bat zen Slater, inork ez zuen berarekin lehiatu nahi eta agian horrek ere eragin zuen lehiakideen arteko harremanetan.\nHiru urtez zirkuitutik kanpo izan ostean, lehiara itzultzea erabaki zuen 2002an eta sekulako lehia izan zuen Andy Ironsekin. Azkenean Andy Irons atera zen garaile eta Kelly gainditzea bazegoela frogatu zuen. Horrek erabat hunkitu zuen Kelly eta berriz ere lehiarako arrazoi garrantzitsu bat aurkitu zuen, Andy menderatzea alegia.\nHiru urtez jarraian txapela Andyren eskuetara iragan zen. 2002, 2003 eta 2004ko zirkuituetan Andy izan zen garaile. Kellyrekin zuen norgehiagokak sekulako ikusmina sortzen zuen eta horrelako lehiakortasunak kirol kutsu handiago bat ematen zion surfari. Bakoitzak mundu bat irudikatzen zuen, izaera bat, nahiz eta egiaz horrela ez izan. Bien arteko ezinikusia irudikatu nahi zuten batzuek eta horrek eragina izan zuen haien arteko harremanean, nahiz eta agian, denborarekin, harreman sendoagoa bilakatu zen.\nGarai hartan Kellyk gorabehera asko izan zituen, tartean bere aitaren heriotza. 2005ean, ordea, erronka pertsonala zeukan, berriz ere gogoz nabari zitzaion eta Andy garaitzea lortu zuen. Lan handia eman zion Andyk, gauzak zail jarri zizkion, baina horixe bera zen Kellyk behar zuena, Kelly pizten zuena. Horixe adierazi zuen Andy hil zen egunean, beragatik ez balitz, ez litzatekeela Puerto Ricon izango. Ziur aski, Andyk lehiarako motibazioa eman izan ez balio, lehiatzeari aspaldi utziko ziokeelako.\nKelly surflari berritzaileen belaunaldian kokatu behar da. Bere surfa garai berrietara egokitzeko ahalmen itzela erakutsi du. Hori izan da, ziur aski, bere arrakastaren osagai garrantzitsuenetako bat.\nAzken 30 urteetan, lehiari dagokionez, bi surflari aipatzekotan, dudarik gabe,Tom Curren eta Kelly Slater dira horiek. Tom Curren teknikoki gainerako lehiakideen gainetik zegoen 80ko hamarkadan.\nTom Currenen aurkako txanda historiko hartan, Kellyk surfean aritzeko zuen moduarekin etorkizuneko surfa irudikatu zuen, aereoak eta ariketa erradikalak eginaz. Txanda hark, nolabait, iragana eta etorkizuna irudikatu zituela esan daiteke.\n2002. urtean Andy Irons atera zen garaile eta Kelly Slater gainditzea bazegoela frogatu zuen. Horrek erabat hunkitu zuen Kelly Slater eta berriz ere lehiarako arrazoi garrantzitsu bat aurkitu zuen, Andy Inrons menderatzea alegia.


'Euskera 2020,2': betea eta gai askotarikoa - Euskaltzaindia\nBi zati bereiz ditu argitalpen berriak: alde batetik, Gramatika jardunaldia egin zuen Euskaltzaindiak, bere mendeurrenaren testuinguru akademikoan, 2019ko uztailean. Bertan Euskararen Gramatika lana aurkeztu zuen Pello Salaburu batzordeko buruak. Aipaturiko lanaren xehetasunak emateaz landa, beste egile batzuek ere beren aletxoa eskaini zuten. Miren Azkarate gramatikek dituzten auziez mintzatu zen eta, bestalde, espainiar Estatuko beste akademietako gramatikariek euren proiektuez jardun zuten: Rosario Álvarezek Real Academia Galegaren (RAG) gramatikaz; Ignacio Bosquek Real Academia Españolaren (RAE) Gramatika berriaz; eta Gemma Rigauk Institut d’Estudis Catalans-en gramatikaz. Horiek guztiak bildu dira zenbaki honetara.\nBigarren zatia 2020an zehar agerkariaren Idazketa batzordera iritsi ziren ikerketa-artikulu aztertu eta onartuek osatzen dute. Gaiaren arabera aurkeztuta, honako hauek dira:\nRoberto González de Viñasprek Arabako Zalla ibaiaren izenak historian eta, batik bat, XX. mendean nozitu duen itxuragabetze prozesua azaldu digu.\nAsier Bidartek Etxe izen berriak arautzeko irizpideak artikulua idatzi du. Esan gabe doa bakoitzak bere etxea nahi duen gisan izendatzeko eskubidea duela, baina, bestalde, etxea euskaraz modu koherente eta egokian nola izendatu, eraikia den zonaldeko izaerara nola errotu eta beste hainbat galderari erantzuteko oso aproposak dira irizpideak.\nEneko Bidegain eta Andrés Gostin ikertzaileek Eskualduna Ipar Euskal Herriko astekari historikoan sakondu dute. Astekariko aitzindariez landa, bertan parte hartu zuten eta laguntzaile gisa aritu ziren beste hainbat pertsonaren izenak eta ibilbideak ekarri dituzte argitara. Astekarian nork jardun zuten, zer ziren, nongoak ziren eta zer egin zuten zehatz-mehatz deskribatu dute.\nLiteratura arloan, bi artikulu argitaratu dira. Ramon Saizarbitoriak hiria kontzeptua bere narratiban nola garatu duen ikertu du Irati Majuelok. Horretarako, Majuelok, Saizarbitoriaren bi liburutan, Egunero hasten delako (1969) eta Ehun metro (1976), hiria nola aurkezten eta sinbolizatzen den ikertu du.\nBigarrenean Amaia Serranok Uxue Alberdiren Aulki jokoa (2009) eleberria dauka ardatz. Kontakizuna errealitatea norbere gorputz eta ahotsetik eraikitzen duten hiru emakume narratzaileren diskurtsoek osatzen dute eta Serranok horretarako ahots narratiboak eta gorpuztuak, 1936ko Gerraren testuinguruan sortzen diren genero irudikapenak, emakume protagonisten eta Peneloperen mitoaren arteko loturak, eleberriaren egitura eta gertaera zein espazio sinbolikoak izan ditu hizpide.\nGaia aldatuta, Sergio Monforte ikertzaileak partikula modalen arteko bateragarritasuna aztertu du euskaraz. Monfortek defendatzen duenez, partikula modal bat baino gehiago azal daitezke euskaraz. Halaber, hainbat partikularen arteko bateraezintasuna zerk eragiten duen aztertu du.\nAhoskeraren alorrean murgildu da Irati Urreta. Hain zuzen ere, Alegiako (Gipuzkoa) sei hiztunen hizkera-maila arduragabeko eta zainduko jardunak oinarri hartuta, euskararen ahoskerak hizkera-mailaren arabera izan dezakeen aldagarritasuna aztertu du, hizkera-mailaren arabera, ahoskera aldatzen den ala ez jakiteko helburuz.\nSoziolinguistika alorreko hiru artikulu ere argitaratu dira zenbaki honetan:\nJone Hernándezek eta Jaime Altunak gazteen eta euskararen arteko harremanen ikerketari erreparatu diote. Orain arteko ikerketen emaitzak auzitan jartzen dituzte eta bide eta galdera berriak proposatzen. D ereduko kirola egitasmoan parte hartu duten kirolari gazteek esan eta erakutsi digutena aintzat hartuta, galderak berrikusi, ikerketa-moduak birpentsatu eta gazte-kulturekin lotutako jardunbide, subjektibotasun eta ideologiei garrantzia ematearen beharra azpimarratu dute.\nBelen Urangak Gipuzkoako hizkuntza-aniztasunaren mapa aurkeztu digu. Euskara, gaztelania eta ingelesa albo utzirik, Gipuzkoako biztanleek zein hizkuntza hitz egiten dituzten azaldu digu. EUSTATek argitaratzen dituen biztanleriaren udal-erroldako datuen azterketa eginez, jatorri atzerritarreko biztanleriaren banaketa erakutsi da herrialde- eta eskualde-mailan.\nAne Urizarrek marokoar jatorria duten eta Euskal Autonomia Erkidegoan bizi diren 11 gazteren hizkuntzekiko (lehen hizkuntza(k), euskara eta gaztelania) harremana aztertu du: hizkuntza horien erabilera-ohiturak, gazteek eskolan aurkitu dituzten eta hizkuntzei lotuta dauden elementu oztopatzaileak eta erraztatzaileak, beraien gurasoek egiten duten lehen hizkuntzaren transmisioa, eta azkenik, gazteen pertenentzia-sentimendua aletu ditu.\nZenbakian badira bi liburu-aipamen:\nBata, Maitena Duhaldek eginikoa, Fontes Linguae Vasconum: 50 urte. Ekarpen berriak euskararen ikerketari / Nuevas aportaciones al estudio de la lengua vasca liburuaren gainean.\nBestea, Felix Ibargutxik idatzi du Gure literaturak gutxitan zapaltzen du futbol zelaia lanari buruz.


Tolosaldeko Kontseilu Sozialistaren deialdiak Maiatzak 1ari begira - Tolosaldea - Tolosaldeko ataria\nMaiatzaren Lehena 2021\nTolosaldeko Kontseilu Sozialistaren deialdiak Maiatzak 1ari begira\nTolosaldeko Ataria 2021-04-16 11:33\nTolosako agerraldian Maiatzaren 1aren bueltan sozialismoaren aldarria berreskuratzeko beharraz hitz egin zuen Kontseilu Sozialistak.\nApirilak 18, igandea\n17:30. Dinamikaren aurkezpena, Tolosako Berdura plazan.\nApirilak 22, osteguna\n18:00. Erreformismoari kritika hitzaldia, Anoetako gaztetxean. Irakaspen historikoez eta iraultzaren gaurkotasunaz ariko dira.\nApirilak 29, osteguna\n18:00. Mahai-ingurua Tolosako Zerkausian, lan gatazkez eta elkartasuna antolatzearen beharraz. Tolosako Langile Autodefentsa Sarea ezagutu eta zenbait langileren esperientziak entzuteko aukera izango da.\nApirilak 30, ostirala\n18:00. Parisko komunak 150 urte hitzaldia, Zizurkilgo Aiztondoko Gazte Asanbladaren lokalean. Atzoko eta gaurko iraultzari buruzko saioa.\nMaiatzak 1, larunbata. Langileen Nazioarteko Eguna.\n20:00. Manifestazioa, Tolosako Trianguloa plazatik abiatuta, Sozialismoaren aldarria berreskuratu lelopean.


BIGARREN MAILA: - Euskal Saskibaloi Federazioa\nAlbisteak / kategoriarik ez / BIGARREN MAILA:\nMUNGIA SK 44 – EBAKI SOLUTIONS SAN PRUDENCIO 68 (B multzoa)\nHasiera gogorra bi taldeen aldetik. San Prudentziok hiruko batekin ireki zuen markagailua, eta Mungiak hurrengo erasoan hiruko batekin erantzun zuen. Etxeko taldeak zona barruan defentsan zuen gogortasunak ez zuen uzten San Prudentziok erraz saskiratzen uztaitik gertu, eta, ondorioz, kanpoko jaurtiketara jo behar izan zuten, eta hiruko marratik asko asmatu ondoren, 15-18 jarri zuten markagailua lehen laurdenaren amaieran.\nBigarren laurdenean Mungiak defentsan sendo jarraitzen zuen eta aurkariari saskira hurbiltzen utzi gabe jarraitzen zuen, baina San Prudentziok hiruko marratik berriro asmatu zuen, baina Mungiaren barneko jokoari aurre egin barik jarraitzen zuten, faltak atera eta jaurtiketa libreen marratik saskiratzea lortzen ibili ziren. Talde bisitaria markagailuan aurretik mantentzea lortu zuen atsedenaldian (27-33).\nAldageletatik bueltan, eta berriz ere laurdenaren hasieran kanpoko jaurtiketari esker, San Prudentziok partidaren erritmoa eta defentsako intentsitatea handitzeari eta kontraerasoan erraz saskiratzeari esker, 5-18ko partzialarekin, talde bisitariak bidea ireki zuen eta 19 puntuko aldea jarri zuen.\nAzken laurdenean Mungiak ez zuen etsi eta bere aukeren bila jarraitu zuen, jaurtiketa libreen lerrora eraman ziona. San Prudentziok, berriz, bere lana egiten jarraitu zuen, eta desberdintasuna amaierara arte mantendu zuen.\nEaso Tordowinek ezustean harrapatu du liderra eta garaipena lortu du. Atsedenaldira arte nagusi izan arren, Askartzak ezin izan zuen etxekoen hirugarren laurdeneko sendotasuna lortu, 23-9ko partziala lortuz eta markagailuan aurretik jarriz amaierarako 10 minuturen faltan. Easoren hiruko marratik asmatzeak markagailuan aurretik mantenduko lituzke partida amaitu arte. Askartzak, A multzoko liderrak, bigarren porrota jaso du.\nIbaizabali sufritu zuen Getariako Keta Babyauto Sharksen aurka garaipena lortzeko. Getariakoak aurretik mantendu ziren azken laurdeneko lehen minutuetara arte, izan ere, Ibaizabalek 2-12ko partizala lortu zuen 4 minututan eta aldea mantendu zuen amaierara arte (48-57).\nJardunaldiko partidarik lehiatuena Barrena Berrik eta Barrio Otxoak jokatu zuten. Lehen laurdena Berrio Otxoak menderatu zuen 5 puntuko aldea lortuz. Bigarren laurdeneko 9 minututan Barrena Berrik 23-6ko partziala lortu zuen baina Berrio Otxoak 23-12ko partzialarekin erantzuteko gai izan zen, azken minutuetan sartutako bi hirukorekin, Barrena Berrik 41-36 abantaila lortuz. Hirugarren laurdenean Barrena Berrik bere jokoa inposatu eta aldea 9 punturaino handitu zuen. Azken laurdenean Berrio Otxoak lortutako 15 -25eko partziala azken segundoetan puntu bakarreko aldeaz erabaki zuen partida (78-79).\nZornotzak Erroibide Irun irabazi zuen. Bisitariak nagusi izan ziren azken minutura arte. Erroibide Irunek aurrea hartu eta 67-69koa jarri zuen 39 minutuan. Zornotzak azken minutuan lortutako 8-0eko partzialak markagailua irauli eta garaipena emango lieke 75-69ko emaitzarekin.\nLa Salle jaun eta jabe izan zen azken laurdenera arte Legami Araberriri egindako bisitan, 41-50 aurreratu baitzen. Azken laurdenean, Araberri bikain batek azken 10 minutuak defentsan, La Salle laurden osoan saskiratzerik lortu gabe utzi zuen, baita erasoan ere, 17 puntu sartu zituen, markagailuari buelta eman zion eta garaipena lortu zuen 58-50.\nGetxok aurrea hartu zuen lehen laurdenean 5 puntuko aldearekin, eta Mekalki Aloña Mendik 20-8ko partzialarekin erantzun zion bigarren laurdenean markagailuari buelta eman eta aurretik jartzeko. Lehiatuagoa izan zen bigarren zatia azken laurdeneko azken 5 minutuetara arte, non etxekoek garaipena lortu zuten 14-6ko partziala lortuta (68-57).\nUlacia Zarautzek irabazi zuen Sestaori egindako bisitan. Salleko aurretik zen lehen laurdenaren erdira arte, baina Zarautzek 0-11koarekin aurrea hartu zuen markagailuan eta partida amaitu arte hórrela izan zen. Azkenik 61-77 Ulacia Zarautzentzat.\nSan Inaziok garaipena lortu du Escolapiosi egindako bisitan, lehen partzialetik markagailuan nagusi izan den neurketan. Azkenik, 48-55 liderrentzat bigarrenarekiko bi garaipeneko abantaila dutenak.\nPartida oso parekatua izan zen Mungian larunbatean etxeko taldearen eta Unamunoren artean ikusi genuena. Mungiak aurrea hartu zuen lehen laurdenean. Kanpoko taldea markagailuari buelta eman eta bigarren laurdena irabazi zuten. Bigarren zatiaren ondoren, berdinketa markagailuan partidako azken 10 minutuak hastear zeudela. Unamunok azken minutuan sartutako hiruko batek aurretik jarriko lituzke markagailuan eta garaipena emango lieke 62-63.\nTaularen behealdetik, Jacobeo Alberitek Valle de Eguesen bisita jaso zuen. Partida osoan zehar nagusi izan ondoren, etxekoek garaipena lortu zuten 57-44.\nGetxok ez zuen huts egin. Getxotarrek Ugeragako pista bisitatzen zuten. Etxekoak nagusitu ziren 16-14ko partzialarekin, baina Getxok markagailuari buelta ematea eta atsedenaldian aurretik jartzea lortu zuen (29-30). Atsedenaldiaren ostean Ugeraga kontzentratu batek aurrea hartu zuen berriro 7-0eko emaitzarekin, baina Gexoren erreakzioa laster iritsi zen, 0-13 ko partziala, berriro aurretik jartzeko. Azken laurdenean lider aldaketa batzuk egon ondoren, Getxok garaipena lortu zuen 63-71ko emaitzarekin.\nNavasket eta Maristas Logroñoren arteko beste lehiatutako partida bat izan zen. Partida osoan zehar Navasket jaun eta jabe izan ondoren, azkenean Maristasen saskiratze batek garaipena eman zien 54-55.\nSailkapeneko goiko aldekoen arteko norgehiagoka. Askartzak, B multzoko liderrak, Mondragon bere taldeko bigarren sailkatuaren aurka jokatu zuen. Partidak ez zuen huts egin, eta azken segundoetara arte lehian ibili zen. Arrasateko neskek hasiera ona egin zuten, kanpoko lanari esker aurrea hartu zuten, eta 9 puntuko aldea lortu zuten laurdenaren erdian. Amaieran etxekoen erreakzioa egon zen eta laurdena markagailuan aurretik amaitzea lortu zuten. Askartzak gainetik mantentzea lortu zuen hirugarren laurdenaren amaierara arte, non Mondragon Unibertsitatea 50-52 aurretik jarri zen berriro. Partidako azken minutuetan jaurtiketa libreetan huts egin arren, Askartzak goitik mantentzen jakin zuen eta garaipena lortu zuen 67-65.\nLiceo Monjardinek garaipena lortu zuen Barakaldo Basketen aurka, etxekoak nagusi izan ziren markagailuan hasieratik bukaerara arte, hala ere, Barakaldo oso gertu mantendu zen markagailuari buelta ematen saiatzeko. Azkenean, eta azken partziala 14-8koa izan ondoren, 59-45 izan zen emaitza.\nAntigua Luberri K.E.-k garaipen erraza lortu zuen Bera Beraren aurka 81-20. Etxekoak ez zuten 10 puntu baino gehiago sartzen utzi zati bakoitzean.\nSan Sebastianek garaipena lortu zuen Tojuren aurka (63-52), atsedenaldira arte berdinduta egon zen partidan. Hortik aurrera, etxekoek gehiago asmatu zuten eta 9 puntuko errenta jarri zuten markagailuan, baina ez zuten ihes egiten utziko garaipena lortzeko.\nCampus Prometek garaipena lortu zuen Paulesi egindako bisitan. Etxekoek partidan mantendu ziren lehen laurdenean, 18-20. Bigarren laurdenetik aurrera Campus Prometek markagailuko aldea handitzea lortu zuten partzial bakoitzean eta 62-88 jartzea lortu zuen.\n28 urtarrila, 2022|kategoriarik ez|


Desinformazioari aurre egiteko, ‘Udal Kronika’ – abotsanitz.eus\n29 ekaina, 2021 Albisteak / Udala\nPNV-ren udal gobernuaren propaganda bonbardaketari, gardentasun ezari eta desinformazioari aurre egiteko asmoz, Hondarribiko Udal Kronika sortu du Abotsanitz Udal Taldeak. Udaleko prentsa zerbitzuak EAJri komeni zaiona bakarrik zabaltzen duenez, guk geuk jakinaraziko diegu herritarrei udaletxeko hormen artean gertatzen dena.\nGarai bateko egunkarietan oinarritutako diseinuaz baliatuta, udalgintzako albiste garrantzitsuenak jasotzen ditu komunikabide berriak. Lehen zenbakia dagoeneko kalean da. Etxez etxeko banaketa egiten ari gara, eta Hondarribiko etxe guztietara iristea da helburua. Baten batek jasotzen ez badu, hortxe Hondarribiko Udal Kronikaren lehen zenbakia, PDF formatuan.


Urteroko egitarau zabala izango du San Isidro egunak Ataunen\nMaiatzaren 15arekin batera San Isidro eguna dator eta Ataunen San Gregorio auzoan egingo dira jarduera guztiak.\nUdaberrian gaude eta maiatzaren erdia ere iritsi da. Bihar (Asteazkena) urteroko San Isidro eguna ospatuko da hainbat herri nahiz hiritan eta hainbat produktuz beteriko azokak izango dira protagonista. Ataunen, San Gregorio auzoan ospatuko da egun handia eta egitarau zabala antolatu dute goizeko 11:00tatik aurrera:\n(Menua: Haragi zopa, pikatxa, arkumea, postrea eta kafea lagungarriekin. Bazkarirako izena eman behar da Udaletxean maiatzak 10 eguerdia baino lehen. 943 180011. Salneurria 25€) Santi eta Katxo trikitilariak ere bertan izango dira.\n#Ataun #Azoka #2019 #SanIsidroeguna #Janaria #EuskalHerria #Gipuzkoa #Goierri #SanGregorio #JoanArinDorronsoro #Atauniker #Murkondoelkartea #Haitzarrielkartea #Albistea


gaizkata / gaizkiagotu\ngaizki (Egungo testuen corpusean 40.187 agerraldi) 1 adlag behar edo nahi denaren edo egoki denaren kontra. ik txarto. ant ongi.\nZer den ongi eta zer gaizki. Piarres Xarriton «Etika» - Spinoza - 449. orr.\nOngi ala gaizki zer dagoen jakiteko. Joxe Azurmendi «Euskal Herria krisian» - 23. orr.\nEz zegoen horren gaizki. Xabier Mendiguren Elizegi «16 ipuin amodiozko» - 171. orr.\nEz zela hori batere gaizki izanen! Janbattitt Dirassar «Bihotzeko mina» - 111. orr.\nVerlaque jaunak ezin du gehiago itxaron, gaizki dago, oso gaizki... Karlos Zabala «Parisen sabela» - Emile Zola - 142. orr.\nGaizki zagok, gaizki arrunt. Aingeru Epaltza «Rock'n'roll» - 75. orr.\nArras gaizki. 1696\nOso gaizki pasatu zuen haiek hiltzean: "Negar eta negar aritu nintzen". Xabier Olarra «Antropologo bat Marten» - Oliver Sacks - 255. orr.\nHemen ez gaude ikaragarri gaizki ere. Josu Zabaleta «Anne Franken egunkaria» - Anne Frank - 39. orr.\nSalmentak gaizki zihoazela-eta solasean. Karlos Zabala «Parisen sabela» - Emile Zola - 176. orr.\n-Zer atera zitzaion gaizki bere buruaz beste egin zuenean? -esan nuen. Koro Navarro «Zertaz ari garen maitasunaz ari garenean» - Raymond Carver - 150. orr.\nGaizki bukatuko du honek guztiak. Karlos Zabala «Parisen sabela» - Emile Zola - 330. orr.\n"Ez dakite umeak hezten", esaten zuen gure aitak, "gaizki ohituak daude, maina besterik ez dute". Fernando Rey «Gure etxeko kontuak» - Natalia Ginzburg - 227. orr.\nAsko higiene ezaz eta gaizki janez hil egiten ziren. Gotzon Garate «India harrigarria» - 21. orr.\nGizaseme baten autoan sartzea oso-oso-oso gaizki ikusia zegoen. Karlos Zabala «Buda zoriontsuen etxea» - João Ubaldo Ribeiro - 78. orr.\nParadoxa dirudi: lana ongi ikusia zegoen eta prestatze-lana gaizki. Andoni Egaña «Hogeita bina» - 36. orr.\nEz dago gaizki pentsatua. Iñaki Segurola «Gaur ere ez du hiltzeko eguraldirik egingo» - 94. orr.\nGaizkileari ez biezaiote gaizki erantzun. Askoren artean «Asisko Frantzizko, Asisko Klara» - 142. orr.\nArrakastadunari gaizki begiratu behar zaio, eta gaizki begiratzen zaio. Iñaki Segurola «Gaur ere ez du hiltzeko eguraldirik egingo» - 92. orr.\nKant gutxi eta gaizki ezagutzen dutenek. Joxe Azurmendi «Euskal Herria krisian» - 20. orr.\nGaizki iruditzen ez bazaizu. Koldo Biguri «On Camillo» - Giovanni Guareschi - 117. orr.\nDussel jaunak oheak egiten ditu (gaizki, jakina). Josu Zabaleta «Anne Franken egunkaria» - Anne Frank - 207. orr.\nGaizki tratatzen dituzu lagunak, David. Bernardo Atxaga «Soinujolearen semea» - 79. orr.\nBera izan dela gaizki jokatu duena. Josu Zabaleta «Anne Franken egunkaria» - Anne Frank - 298. orr.\nHaietako batean, pausoa gaizki eman eta harri bat jo nuen belaunaz. Anjel Lertxundi «Ihes betea» - 345. orr.\nBizarra gaizki moztua zuen. Juan Garzia «Sistema periodikoa» - Primo Levi - 255. orr.\nEz ziren gaizki konpontzen elkarrekin. Ramon Saizarbitoria «Gorde nazazu lurpean» - 18. orr.\nNahiz eta Dong neskekin gaizki moldatzen zen, animatu zen. Ramuntxo Etxeberri «Skyroom» - 203. orr.\nEta azkenean gaizki pentsatzen hasten baitzen, Sergiori zerbait gertatu ote zitzaion beldurrez. Joan Mari Irigoien «Ipuin batean bezala» - 60. orr.\nGaizki sentitzen nintzen, zinez. Joan Mari Irigoien «Ipuin batean bezala» - 38. orr.\nAmarekin izandako liskarrak gaizki sentiarazten bazuen ere. Joan Mari Irigoien «Ipuin batean bezala» - 20. orr.\nGaizki lo egiten hasi zen. Xabier Olarra «Antropologo bat Marten» - Oliver Sacks - 85. orr.\n2 (izen sintagma batean, izenaren eskuinean)\nAte gaizki olioztatuaren kirrinkak. Aingeru Epaltza «Rock'n'roll» - 9. orr.\nPaper multzo gaizki antolatu hori. Aingeru Epaltza «Rock'n'roll» - 88. orr.\nKopa gaizki garbitu bat barra gainean paratzeko. Aingeru Epaltza «Rock'n'roll» - 334. orr.\nErakusmahaiaren usaina nardagarria zen, baxera koipetsuari eta harraska gaizki garbituari dariena bezalakoa. Karlos Zabala «Parisen sabela» - Emile Zola - 334. orr.\nNapoleonen seme gaizki hazi haiekin. Anjel Lertxundi «Konpainia noblean» - 270. orr.\nLegeenganako atxikimendu gaizki ulertuen erruz. Juan Martin Elexpuru «Delituez eta zigorrez» - Cesare Beccaria - 72. orr.\n3 (izen sintagma batean, izenaren ezkerrean)\nHain gaizki jantzitako gizon horrek lapurtuko ote zion. Karlos Zabala «Parisen sabela» - Emile Zola - 65. orr.\nGaizki loturiko blusa mehe baten azpian. Karlos Zabala «Parisen sabela» - Emile Zola - 200. orr.\nGaizki harilkatutako eta gaizkiago ehundutako kezka hauekin. Juan Martin Elexpuru «Delituez eta zigorrez» - Cesare Beccaria - 116. orr.\n· 4 iz lege moralaren, bertutearen, ongiaren aurkako dena. ik gaitz. ant ongi.\nNiri iruditzen zait denok badugula barnean muga bat, ongiaren eta gaizkiaren nolabaiteko neurri den muga bat. Ander Irizar «Eszterren ondarea» - Sandor Marai - 108. orr.\nGizona ezein alorretan ez da betegina, ez ongian, ez gaizkian ere. - 108. orr.\nGogoratu behar du gizakiak bere izatez ez duela ezer, gaizkia eta itsuskeria ez bada; duen on guztia Jainkoak ordaintzekotan utzia duela eta ez beretzat emana. Joan Mari Lekuona «Mistika liburuak» - Eckhart-Tauler - 23. orr.\nKontuz, ordea, ongia eraikitzeko gaizkia baliatzen dutenekin: heroikotasunaren itxura ematen bazaio, gezurra errazago irensten da egia baino. Anjel Lertxundi «Zorion perfektua» - 90. orr.\nOngiaren eta gaizkiaren haraindi ez bada, ongia eta gaizkia baino lehen bizi baita, Estatua sortu aitzineko basagizona. Joxe Azurmendi «Euskal Herria krisian» - 247. orr.\nEta Ameriketako Estatu Batuetako presidentea euskaraz mintzatuko balitz gaizkiaren indarrak mundutik garbitu nahi dituenean? Pello Salaburu «Euskararen etxea» - 180. orr.\nGaizkiari eman diot leku ene bihotzean. Joan Mari Lekuona «Mistika liburuak» - Eckhart-Tauler - 50. orr.\nNahi dudan ongia ez dut egiten, eta nahi ez dudan gaizkia egiten dut. Elizen arteko biblia Erm 7,19\nZergatik gaizkiari emana bizi? - 90. orr.\nEta, gainera, baratze erdian zuhaitz bi ernearazi zituen: biziaren zuhaitza bat eta ongia eta gaizkia ezagutzeko ahalmena ematen zuena bestea. Jose Antonio Mujika «Agindutako lurraren bila I» - 18. orr.\nAna agertu arte, gaizkiaren indar ezkutu nahiz ageriko guztiek elkar harturik ziruditen, nire kontra, abuztuko asteazken horretan. Aingeru Epaltza «Rock'n'roll» - 120. orr.\nNietzsche-n orrialde bat datorkit gogora, “Ongiaren eta Gaizkiaren haraindian” liburuan idatzia. Piarres Aintziart «Santiago oinez» - 40. orr.\n5 gaizkiago [42 agerraldi, 20 liburu eta 14 artikulutan; Egungo testuen corpusean 237 agerraldi; cf okerrago 676 agerraldi, 173 liburu eta 204 artikulutan; Egungo testuen corpusean 5.757 agerraldi] okerrago.\nNeukan aise gaizkiago hartuko zenuela zuhaurek ere ene ixtorioa! Janbattitt Dirassar «Bihotzeko mina» - 127. orr.\nDena ongi doa, gauzak gero-eta azkarrago, errazago eta gaizkiago egiten ditugu zuk alde eginez geroztik. Iñaki Segurola «Gaur ere ez du hiltzeko eguraldirik egingo» - 74. orr.\nEuskaraz gero eta gehiagok jakin arren, zenbait tokitan gero eta gutxiago eta gaizkiago egiten dela. Pello Salaburu «Euskararen etxea» - 192. orr.\nItxura tristean zeuden, errusiar gaizoak, baina ohartzen bide ziren Joanesen taldekoak oraino gaizkiago bizi zirela. Eneko Bidegain «Anbroxio» - 140. orr.\n6 burutik gaizki (egon, etab.)\nNik ez dut sinesten, ez, burutik gaizki zaudenik... Gotzon Garate «New Yorkeko kronika beltza» - 143. orr.\nBurutik gaizki jarri eta azken bost urteetan Bermeoko eroetxean omen zegoen. Gotzon Garate «New Yorkeko kronika beltza» - 170. orr.\nBoxeolariek azkenean burutik gaizki bukatzen duzuela ere esaten da. Berria - Kirola 2004-02-15\n7 gaizki egin1\nBestalde, besteri ongi egin dionarenganako Maitasuna Begikotasuna deituko dugu, eta besteri gaizki egin dionarenganako Gorrotoa, Haserrea. Piarres Xarriton «Etika» - Spinoza - 277. orr.\nEta anaia batek ez biezaio beste bati gaizki egin edo esan. Askoren artean «Asisko Frantzizko, Asisko Klara» - 137. orr.\nHik, alabaina, gaizki egin duk esanez urkabea sendoago eraikia dela eliza baino. Juan Garzia «Hamlet» - William Shakesperare - 194. orr.\nGaizki egin duenaren kontrako gaztigua onartuz. Itxaro Borda «Hiruko» - 98. orr.\nGuk, aitamek zerbait gaizki egin bagenu bezala...? Daniel Landart «Anaiaren azken hitza» - 79. orr.\nOso gaizki egin duzu horrela eteten. Irene Aldasoro «Dublindarrak» - James Joyce - 313. orr.\n8 gaizki egin2 iz\nAnaiaren bekatua edo gaizki egina dela-eta. Askoren artean «Asisko Frantzizko, Asisko Klara» - 136. orr.\nGaizki egina zuritzeko amarruak erabiltzen dituenarekin. Koldo Biguri «On Camillo» - Giovanni Guareschi - 246. orr.\nHango emaztekiaren ongi eginari, gaizki eginaren ordaina emana nion. Aingeru Epaltza «Mailuaren odola» - 275. orr.\nGaizki eginaz nahigabetu direnak. Piarres Xarriton «Enkiridion» - Martin Azpilkueta - 176. orr.\n9 gaizki eman (zerbaitek)\nBaina gaizki ematen zion gauza batek: sandaliak zeuzkan jantzita. "Altzari hauek...", esaten zuen egunero, "gaizki ematen dute Pallamaglio kalean". - 144. orr.\nEta oso gaizki ematen dik dentistek bezala hitz egiteak norbera dentista ez denean. Antton Olano «Fidel izan beharraz» - Oscar Wilde - 30. orr.\n10 gaizki errale izond/iz gaizki esalea.\nGaizkierrale zitalekin. - 119. orr.\n11 gaizki erranka adlag\nZuzendariordeaz gaizki erranka urratu nuen autorainoko tarte luzea. Aingeru Epaltza «Rock'n'roll» - 36. orr.\nBesteren min eta etsipenaz dirutzen zirenen kontra gaizkierranka. Alberto Ladron Arana «Xake mate» - 64. orr.\n12 gaizki esaka1 (orobat gaizkiesaka g. er.) adlag\nZure kontra hasi zen gaizki esaka. Joxean Agirre «Romain zen bere izena» - 203. orr.\nIsraeldarrak marmarrean hasi ziren Moisesen aurka gaizki esaka: [...]. Jose Antonio Mujika «Agindutako lurraren bila I» - 177. orr.\nNola ausartu zarete, ba, Moisesen aurka gaizki esaka aritzera? Jose Antonio Mujika «Agindutako lurraren bila I» - 202. orr.\nFraideen gainean gaizki esaka aritzeko. Xabier Mendiguren Elizegi «Nerabearen biluzia» - 16. orr.\nDraco Malfoyk eta bere Slytheringo taldetxoak bakarrik jarduten zuten gaizki-esaka Lupin maisuaz. Iñaki Mendiguren «Harry Potter eta sorgin harria» - J.K. Rowling - 117. orr.\nEta eskerrak eman diezaizkioke Jainkoari beronek aldi hartan emaniko onura guztiengatik, bere zorteaz gaizki esaka ari gabe. Joan Mari Lekuona «Mistika liburuak» - Eckhart-Tauler - 23. orr.\nEta bere artean gogor samar hasi zen gaizki esaka etxeko jabeaz. Anton Garikano «Bederatzietatik bederatzietara» - Leo Perutz - 61. orr.\nBarrukoarekin gutxi ez zuela, kanpokoa besoak astinduz laguntza eske zetorkion, bere buruari gaizki esaka. Pako Aristi «Urregilearen orduak» - 164. orr.\nEsanak esan, sindikatu guztiek ondorioztatu dute «elkarren lepotik gaizkiesaka ibiltzeak» patronala «pozten» duela. Berria - Ekonomia 2004-04-17\nGizon gaztea gobernuagatik gaizkiesaka. Anton Garikano «Farorantz» - Virginia Woolf - 93. orr.\nEzkontetxera bihurtu zenean, amaginarreba gaizki esaka, lepotik heldu eta burua hormaren kontra jotzen hasi zitzaion, haurdun nork daki zeinek eginik izango zela eta eritegian berariaz haurra galdu egin zuela. Gotzon Garate «India harrigarria» - 94. orr.\nGehienez ere kexuzko mandaturen bat bidaltzen dik gaizki esaka, helbidearen eskasez hala ere iristen ez zaiana. Juan Garzia «Sistema periodikoa» - Primo Levi - 270. orr.\nElkarri gaizki esaka eta elkarren zelatan ibiltzea. - 15. orr.\n13 gaizki esaka2 iz gaizki-esatea.\n14 gaizki esale\nIdatzia baitago: marmartiak eta gaizki esaleak Jainkoaren etsai dira. Askoren artean «Asisko Frantzizko, Asisko Klara» - 141. orr.\nMaltzurra gaizki-esaleei dago adi, gezurtia mintzo gaiztokoari. Elizen arteko biblia EsZ 17,4\nGaizki esaleek mihian pozoia daramatela zioen. Askoren artean «Asisko Frantzizko, Asisko Klara» - 392. orr.\nFedabideetako iritzi publiko ongi-erakutsi, ongi-hitzegin eta gaizki-esalearekin. Iñaki Segurola «Gaur ere ez du hiltzeko eguraldirik egingo» - 152. orr.\n15 gaizki esan1 (zerbait)\nBertsolariak hitzen bat gaizki esaten badu, transkribatzerakoan zuzendu egin beharko da. Gaizki esan dut: azterketa haren emaitzarik ez genuen sekula jakin. Xabier Mendiguren Elizegi «Nerabearen biluzia» - 12. orr.\nGaizki diot, haur haiek ez ziren etxe hartakoak, ondoko etxe txikiago batekoak baizik. Ez dago gaizki esana. Hasier Etxeberria «Mutuaren hitzak» - 134. orr.\nOso gerora ikasi nuen gaizki esanda zegoela. Iñigo Aranbarri «Hitzak eta giltzak» - 40. orr.\nGurasoek ohitura baitzuten beti gaizki esandako esaldiak zuzentzeko. Pello Salaburu «Euskararen etxea» - 166. orr.\nBetiere murmuraziozko, gaizki esandako, haserrezko, gezurrezko edo gehiegikeriazko esaldietan erabiltzen da. Patziku Perurena «Trapuan pupua» - 289. orr.\n16 gaizki esan2 (objekturik gabe)\nEz inor epaitu, ez gaizki esan. Bada atsekabe ematen didan beste gauza bat, au da entzutea euskaldunak gaizki esaten ta auzitan bezela batzuek besteakin. Koldo Zuazo «Euskararen sendabelarrak» - 39. orr.\nEzkondu berri baita Simón Kautzsh nazioarteko filantropoarekin, zeinarengatik haren maniobra desinteresatuen biktimak ai! atergabe gaizkiesaten ari baitira. Juan Garzia «Ipuin hautatuak» - Jorge Luis Borges - 33. orr.\n17 gaizki esan3 (zerbaitez, zerbaitegatik, zerbaiten aurka)\nBere senideaz gaizki-esaten edo hura epaitzen duenak, Jainkoaren legeaz esaten du gaizki eta legea epaitzen du. Ez inoiz gaizki esan gizarteaz, Algernon. Elizen arteko biblia St 4,11\nEta Jainkoaren aurka gaizki esaten [...] entzuten dugunean. Askoren artean «Asisko Frantzizko, Asisko Klara» - 145. orr.\n18 gaizki esan4 (orobat gaizkiesan g. er.) iz\nGezurrak eta gaizkiesan pertsonalak. Berria - Euskal Herria 2004-01-30\nEta «aipatutako gaizkiesanak GBBko iturri ofizialen izenean plazaratzea» oso larria dela adierazi zuten. Berria - Euskal Herria 2004-01-30\nOso gizon zintzo eta jakintsua da", gaineratu nuen azkar, gaizki esana zuzendu nahian. Bernardo Atxaga «Soinujolearen semea» - 99. orr.\nOndo esanak barkatu, eta gaizki esanak gogoan hartu. Joxerra Garzia «Egonean doazen geziak» - 77. orr.\nKaka egingo dugula, alegia, eta barkatu gaizki esana. Joxerra Garzia «Itsasoan euri» - 155. orr.\n19 gaizki esan5 izond\nEzjakin eta gaizki esanak jaio gara eta halaxe hilko gara dagoeneko. Josu Zabaleta «Gauza baten ametsa» - Pier Paolo Pasolini - 136. orr.\n20 gaizki esate\nBekaizkeriak, haserreak, norgehiagokeriak, gaizki-esateak, esamesak, handikeriak eta nahaspilak izango. Elizen arteko biblia 2 Ko 12,20\nMadarikatzea eta inori buruz gaizki esatea. Xabier Kintana «Alderraien gidaria» - Mose ben Maimon - 149. orr.\n21 gaizki hartu\nNire keinua gaizki hartu du, nonbait. Pako Aristi «Urregilearen orduak» - 49. orr.\n-Ez gaizki har, baina ene iritziz zure senarrak ergel samarra izan behar du. Migel Angel Mintegi «Denak du bere prezioa» - 31. orr.\nBerdin dio nik zer egin, gaizki hartzen dute. Josu Zabaleta «Anne Franken egunkaria» - Anne Frank - 55. orr.\nEzetz esaten badu, gaizki hartuko du, jo egingo du eta aldian behin hil ere bai. Gotzon Garate «India harrigarria» - 85. orr.\nNik nituen haren solasak gaizki hartu. Daniel Landart «Anaiaren azken hitza» - 177. orr.\nEz gaizki hartu amore ematen ez badut. Juan Martin Elexpuru / Bego Montorio «Filosofia apaingelan» - Sade - 187. orr.\n22 gaizki hazi izond\nGeroxeago jakin izan zuenez, mirotz malapartatuek eta arrano gaizki haziek jan zituzten uso guztiak. Felipe Juaristi «Itzarri nahi ez zuen printzesa» - 69. orr.\n· Gosetearekin gaizki haziak diren 90 miliun haurrak, eta 640 miliun behar bezalako egoitza gabeak. Herria 2004-12-16\n23 gaizki ikusi1 (zerbait; irud)\nHastapenetan gaizki ikusten zuen ni mundu horretan sartzea, ile luzeekin eta... Berria - Kultura 2004-11-28\nOso gaizki ikusten du guk ezerezkeria horiekin aski izatea. Joan Mari Lekuona «Mistika liburuak» - Eckhart-Tauler - 108. orr.\nBatzuek eta bereziki sozialistek uste zuten Borotrak BAM hiri elkargoaren handitzea gaizki ikusten zuela. Herria 2005-06-09\n-Nik ez dut hain gaizki ikusten... -ene alde atera zen hura. Joan Mari Irigoien «Odolean neraman» - 34. orr.\nPilotariak ginen, ene ahizpekin -duela aspaldi, ez dauzut erranen noiz...- eta biziki gaizki ikusiak ginen. Menane Oxandabaratz «Ez da musik» - 28. orr.\nGure Erregea haserre dela enekin eta, hartaz gaizki ikusia naizela. Piarres Xarriton «Enkiridion» - Martin Azpilkueta - 200. orr.\n24 gaizki ikusi2 iz\nBadira astebeteko gaizki ikusiak eta hilabeteko adiskidantzak. Josu Zabaleta «Fantasiazko ipuinak» - Guy de Maupassant - 203. orr.\n25 gaizki-ulertu (orobat gaizkiulertu) iz\nBerehala sartu da Esther gaizki ulertua argitzera. Patxi Zubizarreta «Jeans-ak hozkailuan» - 129. orr.\nGaizki-ulertu bat izango zen tartean, kartzela oso hotz batera eraman baininduen. Joxan Elosegi «Ahardikeriak» - Marie Darrieussecq - 89. orr.\nBeldur dio gaizki ulertuen mekanismoa aktibatu izanari. Anjel Lertxundi «Konpainia noblean» - 22. orr.\nIstripu baten edo gaizki-ulertu baten antzeko zerbait. Xabier Olarra «Azken hitzordua» - Sandor Marai - 205. orr.\nAlbert Camusek Gaizkiulertua izeneko antzerkian. Bernardo Atxaga «Groenlandiako lezioa» - 73. orr.\nBeharbada, aipatu egin beharko genuke, gaizkiulerturik ez gertatzeko. Berria - Euskal Herria 2004-04-29\nHala behintzat ez zen gaizkiulerturik egongo. Urtzi Urrutikoetxea «Zoririk ez» - Imre Kertész - 241. orr.\nAgiriak aurrerantzean sor litezkeen gaizkiulertuak saihestuko ditu. Berria - Kirola 2004-04-24\nGaizkiulertu guztiak uxatuta, autora itzuli ginen. Anjel Lertxundi «Ihes betea» - 333. orr.\nBien arteko gaizkiulertua bulego kontuek eragin zutela gogoratu zuen. Berria - Kirola 2004-11-17\nLehen planoan ageri den liskarraren atzetik, elkarrekiko jakin-nahi bera eta gaizki-ulertu berberak daude, elkar aditzeko desira erreal bat ezkutaturik. Joxan Elosegi «Durduzaz eta dardaraz» - Amélie Nothomb - 142. orr.\nEz zegoen gure arteko engainurik ez gaizkiulerturik. Anjel Lertxundi «Ihes betea» - 272. orr.\nHura guztia gaizkiulertu erraldoi eta ikaragarria zela. Jon Alonso «Erretzaileen eremua» - 107. orr.\n26 gaizki ulertze (orobat gaizkiulertze g. er.)\nEta tira, barkatzeko, gaizki ulertze bat izan zela. Pako Aristi «Venezuela, iraultza isilaren hitzak» - 103. orr.\nGaizki-ulertze bat baino ez zen izan. Mirentxu Larrañaga «Hona hemen gu biok» - Dorothy Parker - 117. orr.\nEta gainerakoan ez baitut etsaminatzaile aditu eta inpartzialengan gaizki-ulertzerik aurkitu. Ibon Uribarri «Arrazoimen hutsaren kritika» - Immanuel Kant - 29. orr.\nGaizki-ulertzeak saihestearren. Ibon Uribarri «Arrazoimen hutsaren kritika» - Immanuel Kant - 160. orr.\nGaur egun aho batezko iritzia dago Eckharten benetako doktrinaren gaizkiulertzeetan oinarritu zela haren kondena. Joan Mari Lekuona «Mistika liburuak» - Eckhart-Tauler - 6. orr.\nHasiera-hasieratik hemen gaizki-ulertze handi bat sor dezakeen bikoiztasun bat agertzen da. Ibon Uribarri «Arrazoimen hutsaren kritika» - Immanuel Kant - 126. orr.\nZeren elkarren aurrean jartze honek azkenen teoria gaizki-ulertze orotatik askatzen baitu. Ibon Uribarri «Arrazoimen hutsaren kritika» - Immanuel Kant - 95. orr.\nGure helburua ez da erlijio jakin baten kontra jotzea, komunitateen arteko gatazken testuinguruan sortzen diren ezinegon eta gaizkiulertzeak baretzea baizik. Berria - Euskal Herria 2004-01-29\nOndoren sortutako ika-mika eta gaizkiulertzeak argitu. Berria - Kirola 2004-07-30\nala gaizki (24); arras gaizki (23); arrunt gaizki (6); aurka gaizki (11); aurka gaizki esaka (8); baina gaizki (41); baina oso gaizki (11); baita batere gaizki (11); bat gaizki (27); batean gaizki (7); batere gaizki (99); benetan gaizki (6); berandu eta gaizki (6); beti gaizki (6); bezain gaizki (18); biziki gaizki (18); burua gaizki (6); buruz gaizki (12); buruz gaizki esaka (8); da batere gaizki (9); da gaizki (40); da hain gaizki (7); dago batere gaizki (11); dago gaizki (91); dela gaizki (9); dena gaizki (20); dira gaizki (10); du gaizki (15); dugu gaizki (9); dut gaizki (8); edo gaizki (75); ere gaizki (40); eta gaizki (210); eta gaizki esaka (9); eta oso gaizki (17); eta zer gaizki (7); ez da gaizki (30); ez dago gaizki (85); ez du gaizki (9); ez gaizki (27); ez legoke gaizki (29); ez zaio gaizki (8); ez zait gaizki (17); ez zegoen gaizki (12); ez zegok gaizki (16); ez zen gaizki (13); ez zuen gaizki (14); ez zuten gaizki (6); ezen gaizki (8)\ngaizki al (9); gaizki amaitu (9); gaizki ari (48); gaizki ari da (7); gaizki aritu (79); gaizki aritu zen (21); gaizki aritu ziren (17); gaizki atera (46); gaizki atera zen (7); gaizki atera zitzaion (7); gaizki aterako (11); gaizki ateratzen (19); gaizki begiratu (7); gaizki begiratzen (9); gaizki bizi (25); gaizki bukatu (13); gaizki bukatuko (10); gaizki bukatzen (6); gaizki da (7); gaizki dago (34); gaizki dagoela (25); gaizki daude (7); gaizki daudela (7); gaizki doala (6); gaizki doazenean (8); gaizki edo (12); gaizki egin (117); gaizki egin nuen (6); gaizki egina (38); gaizki eginak (13); gaizki eginda (13); gaizki egindako (19); gaizki egindakoak (9); gaizki eginen (6); gaizki egingo (7); gaizki egiten (54); gaizki egiten ari (10); gaizki egon (19); gaizki egongo (12); gaizki ekin (7); gaizki elikatzen (6); gaizki eman (7); gaizki emana (6); gaizki ematen (15); gaizki erabili (14); gaizki erabiltzen (12); gaizki erantzun (6); gaizki ere (18); gaizki esaka (139); gaizki esaka ari (18); gaizki esaka aritu (7); gaizki esaka aritzen (11); gaizki esaka hasi (12); gaizki esaka hasten (6); gaizki esan (14); gaizki esana (7); gaizki eta (38); gaizki etorriko (37); gaizki ez (43); gaizki ez banago (10); gaizki ezagutzen (9); gaizki gaude (13); gaizki geratu (6)\ngaizki hartu (87); gaizki hartu zuen (17); gaizki hartu zuten (8); gaizki hartuko (17); gaizki hartzen (19); gaizki hasi (62); gaizki hasi da (7); gaizki hasi zen (12); gaizki hitz (33); gaizki hitz egin (6); gaizki hitz egiten (17); gaizki ibili (27); gaizki ibiliko (9); gaizki ibiltzen (6); gaizki idatzita (6); gaizki ikusi (22); gaizki ikusia (27); gaizki ikusiak (16); gaizki ikusita (8); gaizki ikusten (37); gaizki iruditu (11); gaizki irudituko (12); gaizki iruditzen (68); gaizki iruditzen ez (9); gaizki iruditzen zait (9); gaizki itzalitako (6); gaizki jarri (10); gaizki jaten (7); gaizki joan (18); gaizki jokatu (91); gaizki jokatu zuela (7); gaizki jokatu zuen (8); gaizki jokatuta (9); gaizki jokatzen (15); gaizki konpontzen (15); gaizki lo (24); gaizki lo egin (18); gaizki moldatu (7); gaizki moldatzen (21); gaizki nago (12); gaizki nengoen (6); gaizki ohitu (13); gaizki ohituta (8); gaizki pasa (17); gaizki pasatu (53); gaizki pasatu nuen (17); gaizki pasatu zuen (7); gaizki pasatzen (23); gaizki pasatzen ari (6); gaizki portatu (11); gaizki portatzen (9); gaizki sentitu (20); gaizki sentitu nintzen (10); gaizki sentitzen (39); gaizki sentitzen zen (8); gaizki tratatu (17); gaizki tratatua (7); gaizki tratatuak (7); gaizki tratatzen (16); gaizki ulertu (67); gaizki ulertu bat (8); gaizki ulertua (28); gaizki ulertua izan (6); gaizki ulertuak (28); gaizki ulertuko (8); gaizki ulerturik (7); gaizki ulertutako (6); gaizki ulertze (18); gaizki ulertzea (10); gaizki ulertzeak (9); gaizki ulertzen (8); gaizki zegoela (14); gaizki zegoen (21)\ngauzak gaizki (47); gauzak gaizki egin (8); gauzak gaizki egiten (6); gu gaizki (6); gutxi eta gaizki (8); hain gaizki (136); hain gaizki ere (7); hau gaizki (14); hori gaizki (11); horiek gaizki (10); horren gaizki (19); hura gaizki (8); ikaragarri gaizki (6); jendea gaizki (8); kontra gaizki (8); legoke gaizki (29); nahiko gaizki (27); ni gaizki (7); nik gaizki (6); nitaz gaizki (9); nuen gaizki (7); ondo edo gaizki (17); ongi ala gaizki (14); ongi edo gaizki (12); ongi eta gaizki (8); oso gaizki (352); oso gaizki ari (6); oso gaizki aritu (22); oso gaizki dago (10); oso gaizki egin (8); oso gaizki hartu (13); oso gaizki hasi (9); oso gaizki ikusi (6); oso gaizki ikusten (8); oso gaizki jokatu (17); oso gaizki pasatu (23); oso gaizki pasatzen (7); oso gaizki sentitzen (7); oso oso gaizki (8); sobera gaizki (6); taldea gaizki (10); zaik gaizki (6); zaio gaizki (9); zait gaizki (19); zait gaizki iruditzen (12); zegoen gaizki (16); zegok gaizki (16); zein gaizki (19); zen gaizki (24); zer gaizki (20); zerbait gaizki (41); zerbait gaizki egin (14); zitzaion gaizki (7); zuen gaizki (27); zuten gaizki (9)\neta gaizkia (55); eta gaizkiak (8); eta gaizkiaren (84); eta gaizkiaren arteko (11); eta gaizkiaren egiazko (8); eta gaizkiari (8); eta gaizkiaz (10); gaizkia egiten (11); gaizkia ez (7); gaizkiaren ardatza (7); gaizkiaren arteko (11); gaizkiaren eta (7); gaizkiaren ezagutza (8); ongia eta gaizkia (40); ongiaren eta gaizkiaren (68); ongiari eta gaizkiari (8); ongiaz eta gaizkiaz (9)\nbaino gaizkiago (7); batere gaizkiago (4); eta gaizkiago (10); gaizkiago izanen (3); gaizkiago joan (3); gero eta gaizkiago (4); gero ta gaizkiago (4); oraino gaizkiago (3); ta gaizkiago (4)


Esker ona, miresmena eta maitasuna - Sakana - Guaixe.eus\nErkuden Ruiz Barroso 2020-07-13 12:32\nAltsasuko Erkudengo Ama Abesbatza eta Etxarri Aranazko Abesbatza osasun langileei omenaldian.\nEtxarri Aranazko Abesbatzak eta Altsasuko Erkudengo Ama Abesbatzak osasun langileei omenaldi "xumeak" baina "oso hunkigarriak" egin zizkieten bi herrietako osasun etxeetan eta egoitzetan\nKonfinamendua hasi zenetik, Etxarri Aranazko Abesbatzako zein Erkudengo Ama Abesbatzako kideek ez zuten elkar ikusi. Martxoaren erdialdean utzi behar izan zituzten bertan behera entseguak eta kontzertuak, koronabirusak sortutako osasun krisialdia dela eta. Etxera eraman zituzten partiturak eta audioak, eta itxialdian bakarka entseatzeko aukera izan zuten. "Gogorra izan da etenaldi hau egin behar izatea, bizitzako beste edozein arlotan bezala. Baina ahal dugun heinean bueltatuko gara. Garrantzitsuena denak itzultzea da", esan du Maria Goikoetxea Etxarri Aranazko Abesbatzako kideak.\nHiru hilabete luzeren ondoren, biltzeko momentua aurreko ekainaren 26an itzuli zen. Nafarroako Abesbatzen Federazioak deituta, abesbatzek omenalditxoak egin zizkieten osasun langileei osasun zentroen aurrean. Nafarroa osoko abesbatzek hartu zuten parte ekimenean, eta guztiak batera, 14:00etan (Etxarri Aranazko kasuan 15:00etan izan zen), osasun langileei "esker ona, miresmena eta maitasuna" adierazi zizkieten kantuaren bidez, Puri Altzelai Erkudengo Ama Abesbatzako kideak azaldu bezala. Etxarri Aranazko Abesbatzak Agurra (dantzari batek aurreskua dantzatzen zuen bitartean), Izar ederrena, An Irish Blessing eta, bukatzeko, Agur Jaunak abestiak kantatu zituen eta Erkudengo Ama Abesbatzak Agur zaharra, Dulce Embeleso, urrunetik bidalitako muxuak barne, eta Agur Jaunak abestiak interpretatu zituen.\nElkarrekin entseatzeko denborarik gabe, Sakanako bi abesbatzek emanaldi "xume", baina "oso hunkigarriak" eskaini zituzten Etxarri Aranazko eta Altsasuko osasun etxeetan. Erkudengo Ama Abesbatzak Josefina Arregi klinikan eta Aita Barandiaran adinduen egoitzan ere egin zituen emanalditxoak. "Oso hunkigarria izan zen. Espero ez dituzun sentimendu asko pilatzen dira, eta kantatzen ari ginela, momentu batzuetan, oilo ipurdia jarri zitzaigun, eta zirrara luze eta azkar batek gorputza zeharkatu zigun". Konfinamenduan zehar egin ziren txaloak "hunkigarriak" izan baziren, protagonistak aurrean izateak "sentimendua areagotu" zuela azaldu du Altzelaik. Etxarri Aranatzen "oso eskertuta" zeudela esan du Goikoetxeak, eta "malko batzuk" isuri zirela ere esan du, "osasun langileen, abesbatzako kideen zein ekitaldia ikusten ari zen jendearen artean".\nErkudengo Ama Abesbatza Josefina Arregi klinikara eta Aita Barandiaran adinduen egoitzara ere joan zen bertako langileei omenaldia egitera. Bi egoitzetan dauden pazienteak eta egoiliarrak ere entzutera atera ziren . Klinikako langile batek adierazi zuenez, "badakit omenaldia guretako dela, baina musika izugarri gustatzen zaie eta ezin zuten emanaldia entzuteko ohore hau galdu". Osasun langileen aurrean abestea hunkigarria izan zen, baina klinikaren eta adinduen egoitzan "sentimenduak areagotu" zirela azaldu du Altzelaik. "Pandemia arras arriskutsua izan da beraiendako, eta mina eta amorru sentimenduak ere azaleratu ziren". "Gure esku dagoen omenalditxoa egin genien", baina Altzelaik gaineratu duenez, "omenaldi hoberena osasun langileen lan baldintzak hobetzea eta beharrezkoak diren baliabide pertsonalak eta materialak ziurtatzea izango da".\nEtxarri Aranazko Abesbatzak 50. urteurrena ospatu behar zuen aurten. "Egoera berezi honen aurrean, berrasmatzeko beharrean" daudela aipatu du Goikoetxeak. "Gaur egun ezinezkoa da ohiko kontzertu bat egitea, baina egoerari buelta emango diogu". Etorkizunean "mila" ospakizun egingo dituztela esan du: "Proiektu asko eta politak genituen 50. urteurrenerako. Egingo ditugu. Agian 51. urteurrena da garrantzitsuena…". Besteak beste, Etxarri Aranazko Abesbatza urteurren logoaren bila dabil, eta lehiaketa antolatu du. Proposamenak aurkezteko azken eguna hilaren 31 izanen da.\nErkudengo Ama Abesbatzaren osasun langileei omenaldia\nGuaixe 2020 uzt 01 Altsasu\nAltsasuko Erkudengo Ama Abesbatzak osasun etxearen aurrean, Josefina Arregi klinikan eta Aita Barandiaran adinduen egoitzaren aurrean emanalditxoak...\nGuaixe 2020 uzt 01 Etxarri Aranatz\nNafarroako Abesbatzen Federazioak deituta Etxarri Aranazko Abesbatzak emanalditxo egin zuen herriko osasun etxeen aurrean. Pandemian osasun langile...


Kode etikoa — Elay\nEtika Kode honek Elay Taldeari dagozkion printzipio etikoak jasotzen ditu. Elay Taldearen izenean aritzen den orori eragiten dio.\nElay Taldearen Helburua aberastasuna sortzea da, epe luzeko begiradarekin, aberastasun hau bide zuzen (mozkin banaketa, soldata, erosketa, azpikontratazio lanak…) eta ez zuzenetatik (zerga, diru laguntzak,….) Elay Taldea kokatua dagoen inguruetan zabalduz.\nHalaber, Elay taldea osatzen dugun pertsona guztion helburu da gure bezeroei balioa ematea. Helburu hori gauzatzeko, gure jarrera, jokaera eta harremanak kode Etikoan jasotzen denaren araberakoak izango direlarik.\nBere sormenetik, Elayk gizartearekiko konpromiso zuzen eta argia erakutsi du. Elayren jokaera garapen jasangarriaren aldekoa izango da, inguruko mota guztietako aberastasuna babestuz (ekonomikoa, kulturala,….) eta pertsonen berdintasunaren alde lan eginez. (GEHIAGO IRAKURRI).


"Amona gizona izan balitz, lan hau argitaratuta legoke" - Gipuzkoako Hitza\n“Amona gizona izan balitz, lan hau argitaratuta legoke”\n2017, irailak 22 Elkarrizketa, gipuzkoa 235\nElena Tudurik (Tolosa, 1893) 1920an idatzi zuen El traje vasco y otro asuntos de etnografía vasca, unibertsitaterako. Ia ehun urtez gordeta egon da lan hori, Emilio Latorrek, Tuduriren bilobak (Tolosa, 1961), edizio eta argitalpen lanak egin dituen arte.\nNola izan zenuen lanaren berri?\nMadrilen egin nituen ikasketak, eta aitona-amonen etxean bizi izan nintzen. Han bazegoen lanaren kopia bat, eta nik, ordurako, banuen horrelako gaiekiko jakin-mina. Aitona-amonak hil zirenean, amonaren lana gustura hartuko nukeela esan nion aitari, eta eman egin zidaten; 30 urte badira lana etxean dudala. Egiazki, gure amonaren ikasketa amaierako lana da. Irakasle ikasketak egin zituen, eta gaur egun pedagogia litzatekeena ikasi zuen gero. Eskola hartan bazen etnografiari buruzko mintegi bat, eta irakasle batek zenbait ikasle bideratu zituen ikasketa amaierarako lan etnografikoak egitera. Amonak 1920an aurkeztu zuen lana, eta sekula ez zen argitaratu.\nNolatan ekin zenion lana argitaratzeari?\nTolosako Andia kultur elkartean hasi nintzen, eta hango kideek bultzatu ninduten; gehiago kostatu zitzaidan hasi edo ez hasi erabakitzea, lana osatzea baino. Oztopo batzuk izan ditut bidean, baina ia guztia amonak idatzi bezala uzten saiatu naiz.\nDuela hiru urte inguru hasi nintzen, eta urtebetean bukatu nuen. Beste hainbeste denbora edo gehiago behar izan dut, ordea, liburua argitaratu ahal izateko babesa lortzeko. Azkenean, Gipuzkoako Foru Aldundiari, San Telmo museoari, Tolosako Udalari eta Andia kultur elkarteari esker inprimatu ahal izan dugu lana.\nEmakume ikasia zen Elena Tuduri, ezta?\nTolosan jaio zen, baina Madrilera joan zen ikasketak egitera. Garai hartan baliabide ekonomiko handia behar zen horretarako, baina, hala ere, ez zen ohikoa izaten emakumeak unibertsitatera joatea. Horregatik, Elena Tuduriren gurasoei ere merituren bat zor zaiela uste dut; amona eta beste bi ahizpa aritu ziren goi mailako ikasketetan. Bere garairako amona emakume aitzindaria izan zela uste dut.\nEtnografian sakondu al zuen gehiago?\n1931tik 1941era Gasteizen bizi izan zen, eta bertan aritu zen etnografia lanetan. Eusko Ikaskuntzaren Eusko Folklore urtekarirako zenbait argitalpen idatzi zituen, eta, horri esker, harremana izan zuen Joxemiel Barandiaranekin. Donostian eta Iruñean antolatutako udako ikastaroetan ere parte hartu izan zuen, baina gero Madrilera itzuli, eta ez zuen jarraitu etnografiarekin. Tamalez, garai hartan gizonezkoen mundua zen mundu akademikoa.\nZer irakur daiteke liburuan?\nBi zati ditu. Hasieran, euskal jantzien inguruko ikerketa bat osatzea zen bere nahia, baina, baserriz baserri aritu zen informazioa biltzen, eta, jantziez harago, bestelako material eta oihalak ere ezagutu zituen. Horregatik, lan esparrua zabaltzea erabaki zuen, bestelako gaiak landuz. Esaterako, ezkontza eta hileta errituak ditu hizpide. Gipuzkoa eta Arratiako bailara [Bizkaia] izan zituen ikerketa eremu, uste zuelako leku horietan zeudela euskal jantzi tradizionala izan zitekeenaren aztarna garbienak.\nAmonak nola deskribatzen du euskal jantzi tradizionala?\nHaren arabera, oinetakoak eta buruko estalkiak izan dira denboran barrena ondoen mantendu diren elementuak. Emakumeen buruko zapia eta haren aldagaiak ditu hizpide; kolore eta korapiloen arabera, emakumeen egoera zibila jakin zitekeen, adibidez. Gizonezkoen kasuan, txapela eta Arratiako kapela deskribatzen ditu. Oinetakoen kasuan, abarkak eta alpargatak ditu aztergai… Garai hartan hasiak ziren alpargatak asko erabiltzen.\nEta zer kontatzen du jantzien deskribapenaz gain?\nOso modu arinean kontatzen du, adibidez, ezkontzak nolakoak izaten ziren. Ohearekin lotzen du hori, ezkonberrien arreoan hori izaten zelako garrantzitsuena; ohazala aipatzen du berak, gaur egungo edredoia. Azkenik, hileta tradizioak ere deskribatzen ditu: beilatokiak, hileta mahaiak eta horretarako oihalak: zamauak eta hil zapiak. Interesgarria da heriotzaren gaia zenbateko naturaltasunez jorratzen duen; ohituago zeuden orduan, dena etxean egiten zelako.\nLiburuak zein ekarpen egin diezaioke esparru horretan orain arte argitaratutakoari?\nMende hasieran landa eremuan egindako jantzien bilketa lana azpimarratuko nuke. Badira garai bereko lan etnografikoak, baina ez dira bertatik bertara egindakoak, halako zehaztasunez egindakoak; folklorikoagoak dira. Orobat, ehundik gora argazki, patroi eta marrazki daude liburuan.\nAne Albisuk idatzi du hitzaurrea.\nBai. Euskal jantzien inguruko tesia egiten ari da, eta gure amonaren lanaren erreferentzia bat irakurri zuen Juan Garmendia Larrañagaren testu batean. Amonaren lanaren atzetik ibili zen, baina ez zuen aurkitu. Kasualitatez, Tuduri abizena duen gure lehengusu bat bekadun aritu zen San Telmo museoan, eta Anerekin topo egin zuen. Edizio lanetan ari nintzela jakin zuen, eta lana erakusteko hitzordua egin genuen. Txundituta geratu zen; altxor bat zela zioen. Lana utzi nion, tesirako erabil zezan, eta hitzaurrea idazteko eskatu nion.\nZer azpimarratzen du bertan?\nEuskal jantziak aztertzen ari direnentzat Elena Tuduriren lanak garrantzi handia duela dio, bai aztertzen duen garaiagatik, bai lanak duen zorroztasunagatik; lan bakarra dela dio.\nJakin-mina asetzearekin batera, liburua omenaldi ederra da zuen amonarentzat, ezta?\nNoski. Amonaren lana ezagutarazi nahi nuen, eta erakutsi garai hartan bazirela parekidetasunean bizi ziren emakumeak, gauzak zail jartzen zizkieten arren. Gizonen lanek itzal luzea egin zioten emakume askoren lanari, eta ahaztuak izan ziren. Ni ziur naiz gure amona gizona izan balitz lan hau argitaratuta legokeela. Amonak, gainera, gaixotasun degeneratibo bat izan zuen azken urteetan, eta lan hau modu bat izan da senide eta lehengusuei erakusteko gure amona emakume aitzindaria izan zela bere garairako.


Emoziñuan negarrak — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Emoziñuan negarrak\nLeire Narbaiza 2011/04/14 18:03\nMalkotan ibili arren, ez dira tristiak\nBada ixa hillabete blogian idatzi ez dodala. Oso lanpetuta eta hainbat gauzatan nahastauta ibili naizenez, astirik be ez dot euki. Eta astixa izan dodanian, gogo falta, edo gaixa ez zan aproposa: isuri nuklearra, beste gerra baten sartzia, ilegalizaziño prozesuak,.... hórretxek izan dira danon ahotan ibili diran gaixak. Gai larrixak eta gogorrak, eta ni bittartian, happy, urtiak betetzen, irribarriak eskintzen munduari...Ez, ez zan oso aproposa, egixa esateko.\nGaur, malkuak banakarre be blogera, emoziñuak eragindako malkuak dira, gertaera positibuak edo hunkigarrixak bultzatu nabe idaztera, sentimentu hónek askonak izan leiken arren, neriak eta edarrak diralako, eta egun batzuk happy eta beste batzuk ospitalian laguntzaille emonda, negarrok inadarra emoten destelako realidadera bueltau eta atzera be ekitzeko indarra hartzeko.\nBehin baiño gehixagotan aittatu izan dot Korrikak zelan ikutzen destan bihotza. Zenbat negar emozionatu eragin izna destatzen, kotxian, goizeko 7retan etxian kafia prestatzen, ordenadore aurrian bidiauak ikusterakuan....barrua emozioz betetzen jata eta malkuak beti dagoz prest urtetzeko. Atzokuan be bai. Uste neban aurten ezingo nebala antxitxiketan egin, baiña zorionez, ustiak erdi ustel!\nGauzia da Korrikia Eibartik 9:15 inguruan pasatzekua zala. Normalian, ordu horretan Ermutik Eibarrerako bidian egoten naiz, trenian, irakortzen. Ermuan be ezin neban, gabeko ordu batetan pasau bihar zalako. Horretara, beste urte bat Korrika barik, esan neban nere kautarako. Baiña Ardantza pasauta hara nun iksute dodan jente mordua zain! Pasau barik zeguan! Estaziñuan trenetik jetsi eta Ibarkurutzian Miren, Edu eta hiru umiekin alkartu eta noiz etorriko zain! Hainbeste pertsona ikusitta hasi jatazan, atzera be, malkuak urten nahixan! zelan, baiña, jendetza guztian aurrian? Erreprimidu egin bihar izan nittuan, ez zeguan beteste erremedixorik. Halako baten etorri zan eta antxitxiketan Untzagaraiño! Señorita zapatekin eta poltsua aldian! Bardin zestan, korriketan juateko aukeria banekan!\nHolan Untzargaraiño txalo artian! Zoragarrixa. Bertan geratu eta ikusi genduan zelako jentetzia zetorren! Ikaragarrixa! Deportibuan parian geldittu giñan bigarren bueltia ikusi eta txalo egitteko. Hurreratu zanian, berriro be negarra! Txaluak eta Tipi-tapa-Korrika zaratak amortuguatu zeben pixka baten emoziñua! Ederra, politta, indartsua. Danok irribarretsu eta ilusiñoz beteta. Halakorik!\nGaur goizian Facebooken lagun batek Gatzan bidiua jarri dau, etxeko balkoira famelixiakin txin-txin egitera urten daben momentua. Ordenadore aurrian negar baten hasi naiz, batez be aitta ikusi dodanian. Guraso hórrek zer sentitzen zeben momentu horretan pentsatze hutsak ixa-ixa zotiña be etara desta. Zuek zeuok be ikusi zeinkie:\nAzken negarguria, horren ostian etorri jata, twitterren Republikian gaiñian jentia hasi danian berbetan. Erretratuak ikusi, bidion bat, lekuko batzuen grabaziñuak be bai. Ze izan zen eta ze izan zeikian. Buruari buelta asko emonda, ze izan zan prokamaziño ha Eibarrendako, zenbat gauza ekarri zittuan, eta ze izango zan gerria hasi ez balebe....\nGertaera honek be ikaragarri hunkitzen nau, ikusi izan dodalako ospakizuna bizi izan zebeneri begira. Begirada baten zeban kontu, zenbat gogorapen, zenbat ilusiño ...eta zenbat tristura. Ikusi izan dittu zaharrak bandera republikanuari begira, atzera be amesetan!\nTira, nahikua negar egin dot egunotan. Ez dot gehixago nahi! Baiña malkotan hasi bihar banaiz, holakuengaittik izan dedilla, ezta?\netiketak: Txargainen, üskara, bideoak, Kalamuatik\nGurera biharkoan helduko da, gabeko hamaikak aldera,hain zuzen ere. Aspaldi gertatu izan zaidan legez, han izango naiz esperoan korrika egiterik izango ez dudala jakin, negarretan hasiko naizala seguru asmatu eta halan be, esperoan, Korrika noiz iritsiko zain...eta gustura gainera izango naute zain, aspaldikoak gogoratu eta irri batean eta etorriko direnak irudikatu eta pozarren. Neu be, Korrika lako batengatik malkotan hasteko prest!


Transexualitate egoeran dauden haurrentzat beraien anai-arrebak aliaturik onenak izan daitezke.\nBeraiek ere gure babesa behar dute\nAnai-arrebak, daudenean, garrantzi itzela dute guzti honetan. Alde batetik, eskaini dezaketen babesagatik. Bestetik, beraiek ere laguntza beharko dutelako. Batzuetan, prozesu hauetan gurasoek trantsitua egiten ari diren alaba edo semea bakarrik ikusten dute eta, horrek, lan kontuak behar bezala ez zaintzea, etxeko lanak egin gabe uztea edo, neurri desberdinean, gainontzeko seme-alabak behar bezala ez zaintzea dakar.\nBeharrezkoa izango da guzti horretaz jabetezea eta anai-arrebek adierazi ditzaketen beharrei erantzutea. Zaintzea. Behar dutelako eta, noski, gure ardura hori delako. Baina, gainera, oso garrantzitsua izango da ondo sentitu daitezen, agian, transexualitate egoeran dagoenearentzat bere anai-arrebak izan baitaitezke aliaturik onenak.\n“Goiz batean ikastolara joateko prestatzen ari ginela, nire semeak bere arreba zuzendu zuen beste behin esanaz: ‘Ez naiz neska bat, mutila naiz’. Eta alabak galdetu zidan: ‘Ama, zer da neska ala mutila?!’ Biak begiratu nituen eta azkeneko aldiz galdetu nion: ‘Zu zer zara, neska ala mutila?’ ‘Ama, ni mutila naiz’. Alaba zaharrarengana zuzendu eta esan nion: ‘Mutila da’. Ahozgoran eta lehenengo aldiz. Bera pentsakor gelditu zen segundu batzuk eta, nire harridurarako, garrantzia kenduaz bezala: ‘Noski… ikusia zegoen, ez? Beti izan da mutila’ . Berak irribarre egin zuen, pozik eta harro, eta dantzan joan zen korridorean zehar.”\n“Behin, nire alaba nagusiarekin hitz egiten ari nintzela, 7 urte besterik ez zituen, galdetu nion zer iruditzen zitzaion gertatzen ari zena, bere anaia mutila zela eta ez neska, esan ziguten bezala bulba zuela ikusitakoan. Ez zidan galdera bukatzen utzi. Besotik heldu eta esan zidan: ‘Ama, nik Denis maite dut, berdin zait neska edo mutila den. Denis beti Denis izango da eta nik Denis maite dut’. Negar asko egin nuen. Zazpi urte bakarrik izanda, nik eta inguruan izan ditudan heldu guztiak baino lehenago ulertu zuen. Ez dauka aurreiritzirik, ikastolako ikaskide guztiek ez duten bezala. Lau urterekin argi dute: beraien laguna da, gainontzekoa berdin da.”


Rosalesen film berria, friki bizkaitar eta guzti - Boligrafo gorria\nHasiera » Zinema - ikus-entzunezkoak » Rosalesen film berria, friki bizkaitar eta guzti\nBi gazteren eguneroko bizimodua erretratatu nahi du Rosalesek, pentsatzen dugu hain berea duen estilo hiper errealista erabiliz.\nAzkeneko Zinemaldian ikusi genuen Canibal filmeko argazki zuzendaria Pau Esteve pelikulako lan taldean dago, baita La heridaren castinga egin zuen Arantxa Velez ere. Azaroaren 18an hasiko dira grabatzen.\nEta ezin bukatu apunte frikia eman gabe: “Torbe” porno aktore eta zuzendariak ere parte hartuko du. Portugaleten jaiotako artista multidiziplinarrak, lehenago Santiago Seguraren Torrente saileko bi filmetan agertu denak, bikote protagonista grabatuko du larrua jotzen duen bitartean.\nEgia esan, ez dut imajinatzen nola kabitu daitekeen horrelako pertsonaia Rosalesen film batean. Bistan da Tiro bat buruanen zuzendariari erronkak gustatzen zaizkiola.\nPS: Post hau aitzakia hutsa da Mursegoren azken hit-ak proposatzen duen kanon #Eusnob -ean kabitzen garela erakusteko.


Euskarak hitzarmen hobea nahi du kontratu berrian gehiago hedatzeko | Euskarak hitzarmen hobea nahi du kontratu berrian gehiago hedatzeko – iparraldekohitza\nurria 17, 2014\nLurralde kontratu berriari begira, euskal eragileek beharrak zehaztu dizkiote Garapen Kontseiluari\nEuskal Konfederazioak goizean egindako agerraldia. / Gaizka Iroz\nLurralde kontratu berria eraikitze lanetan ari da; Garapen Kontseiluak antolatu atelerietako batean euskararen beharrak hurbiletik zehaztu dituzte. Ipar Euskal Herriko eragileek haien beharren araberako proiektuak aurkeztu eta araberako dirua eskatu ere dute ondoko bi urteei begira.\n2013ko biltzar nagusian, hautetsien kontseilua 2014-2020 urte bitarteko kontratu berrian engaiatu da. 2007-2013 urte arteko kontratua oinarri harturik, herri elkargo, hirigune, estatu, eskualde eta departamenduaren parte hartzea areagotu nahi du.\nHala, 2014. urte hastapenean, hautetsien kontseiluak garapen kontseiluari ekarpenen egitea galdatu zion. Karia hortara, hamar gai ateleria antolatu zituzten. Haietako bat euskararen inguruko lantaldea da, erronkak, norabideak eta ekintza konkretuak finkatu eta zer helburu eta zer baliabide behar dituen ikusteko.\n«Horretan parte hartu dute euskararen aldeko elkarte gehienek, bai eta erakunde publikoek ere. Garapen kontseiluak sintesi bat atera du erranez zer lehentasun eman behar zaion euskarari », adierazi du Battitta Boloki Garapen Kontseiluko zuzendariak.\nEragile pribatuek ere, beraz, ukan dute beren hitza. Horregatik, Euskal Konfederazioko zazpi kidek aurkeztu dituzte bederatzi proiektu; AEK-k, hiru proiektu, eta Aldudarrak Bideok, Euskal Irratiek, Euskal Hedabideek, Ikasek, Seaskak eta Uda Lekuk, bana.\nBeharra eragile handi\n«Eskas handia bada, zinez, euskalgintzan. Funtsezkoa da beraiek egiten duten lana euskararen berreskurapenean urrats sendoak egiteko, baina paraleloki ez zaie behar duten dirua ematen», ohartarazi du Sebastien Castet Euskal Konfederazioko langileak. Preseski, elkarte horrek hamabortz bat elkarte biltzen ditu, euskararen garapenaren alde lanean ari direnak.\nEuskal konfederazioak sintesi lana egin du. «Gu hor gara mezu orokorra emateko; gero nehork ez daki elkarteek baino hobeki zer behar den. Ikasek materialgintzan, adibidez, badaki berak AEK-k edo Euskal Konfederazioak baino hobeki zer proiektu garatu behar den eta zenbat diru behar duen», erran du Castetek.\nBaikor ikusten du Euskararen Erakunde Publikoa (EEP) eta eragile pribatuak ber mailan tratatuak izatea aldi honetan. Izan ere, EEPk du usaian «azken hitza», eta eragile pribatuek aholkularitza lana egiten dute. Baina baikorra ere lurralde kontratua hedatzeko zutik ezarritako lantaldeetako bat euskarari buruzkoa izatea ere, denen «kezka eta beharren adierazteko». Azkenik, Castetetentzat garrantzitsua ere bada Garapen Kontseiluak Ipar Euskal Herria eskualde esperimental gisa proposatu izana, hizkuntzaren berpizte aldetik.\n«Hizkuntza politikan nahi dugu urrats bat urrunago joan. EEPren diru iturriak azkarragoak izan daitezen hizkuntza politikan aitzinatzeko », laburtu du Bolokik, baikor. Orain, instituzioekin negoziazioak hasiko dituzte, ikusteko euskarak zenbat diru jasoko duen.\n«Soberetsita daude AHTko iragarpenak»\nEtxe bat bidegurutzean